Kor fɔlɔ 15 AKKDC08 - N balimaw, sisan ne b'a fɛ k'aw - Bible Search\nKor fɔlɔ 14 Kor fɔlɔ 16\nKor fɔlɔ 15\nPɔli ye kibaru diman min fɔ\n1N balimaw, sisan ne b'a fɛ k'aw hakili jigi kibaru diman la, ne ye min fɔ aw ye, aw sɔnna min ma k'aw jigi bɛɛ la a kan. 2Aw bena kisi ale barika la, n'aw y'a minɛ i ko ne y'a fɔ aw ye cogo min na. N'o tɛ, aw y'aw jigi la a kan fu.\n3- Ne kɔnna k'a fɔ aw ye i n'a fɔ ne fana tun y'a sɔrɔ cogo min na, ko Krista sara an ka hakɛw kosɔn, ka kɛɲɛ ni Ala ka kuma ye. 4- U y'a suu don, a tile sabanan loon, a kununna, ka kɛɲɛ ni Ala ka kuma ye. 5- A y'a yɛrɛ yira Piyɛri la, o kɔ, a y'a yɛrɛ yira a ka ciden tan ni fila la fana. 6O kɔ, yɔrɔnin kelen a y'a yɛrɛ yira an balimaw na minw tun be tɛmɛ mɔgɔ kɛmɛ duuru kan. Olu dɔw sara, nga u caaman be nii na halibi. 7O kɔ fana, a y'a yɛrɛ yira Zaki la, ani cidenw bɛɛ la. 8- O bɛɛ kɔfɛ, a y'a yɛrɛ yira ne la, ne min kɛra u bɛɛ kɔmɔgɔ ye, i n'a fɔ deen min wolo waati ma se, a wolo la. 9- Bari ne ye cidenw bɛɛ la fitini ye, ne man kan ka wele ko ciden yɛrɛ, bari minw lara Ala la ne ye olu tɔɔrɔ. 10Nga ne be yɔrɔ min na sisan, o ye Ala ka nɛɛma nɔɔ ye. O nɛɛma nin te gwansan ye ne faan fɛ. Ne ye baara kɛ ka tɛmɛ olu bɛɛ kan. O te ne yɛrɛ seko ye, o ye Ala ka nɛɛma nɔɔ ye. 11A kɛra ne ye wo, walima olu wo, an be min fɔra, o lo, ani aw sɔnna o le ma fana.\n12Ni Krista ka kununko waajuli be kɛ, mun na mɔgɔ dɔw b'a fɔ aw cɛma ko suu tena kunun? 13Ni suuw tena kunun, o kɔrɔ ko Krista fana ma kunun. 14Ni Krista do ma kunun, an ka waajuli ye fu ye ani aw jigi be min kan, o be kɛ fu ye fana. 15Ka fara o kan, ni suuw ka kununbaliya ye tiɲɛ ye, o kɔrɔ ko an be galon tigɛra k'a la Ala kan, bari an b'a fɔra ko Ala ye Krista kunun a sanin kɔ k'a sɔrɔ o ma kɛ. 16Ni suuw tena kunun, Krista fana ma kunun. 17Ni Krista do ma kunun, aw jigi lanin be min kan, o ye fu ye, aw ka hakɛw ma yafa. 18O la, mɔgɔ minw sara k'u jigi lanin to Krista kan, olu ta cɛnna. 19N'a kɛra ko an jigi be Krista kan an ka diɲɛlatigɛ dama kosɔn, an kɛra makaritɔw ye ka tɛmɛ mɔgɔ tɔw kan.\n20Nga tiɲɛ na, Krista kununna. K'a yira k'a gwɛya ko mɔgɔ minw sara, olu bena kunun. 21Saya sera an ma mɔgɔ kelen barika la minkɛ, o cogo la fana, mɔgɔ kelen barika la, suuw bena kunun. 22Mɔgɔ bɛɛ be sa Adama barika la cogo min na, o cogo kelen na, mɔgɔ bɛɛ fana bena kunun Krista barika la. 23Nga o bena kɛ bɛɛ n'a lɔyɔrɔ: Krista le kɛra fɔlɔ ye, o kɔ, mɔgɔ minw kɛra a ta ye. A be kɛ ten a natuma na. 24O kɔ, koo bɛɛ laban bena se. Krista bena kuntigi yebaliw bɛɛ ka kuntigiya cɛn, ni fangatigiw ta, ani setigiw ta, ka sɔrɔ ka masaya di Faa Ala ma. 25- Bari a ka kan ka kuntigiya kɛ fɔɔ k'a juguw bɛɛ ben ka bɔ a ɲa fɛ. 26A jugu laban min bena cɛn, o ye saya ye. 27- Bari «Ala ye fɛɛn bɛɛ majigi a ye.»\nN'a fɔra ko fɛɛn bɛɛ majigir'a ye, Ala min ye fɛɛn bɛɛ majigi a ye, ale niin t'o fɛɛn nunu la dɛ. 28Ni fɛɛn bɛɛ majigira Krista ye ka ban, o tuma na ale min ye Dencɛ ye, a ben'a yɛrɛ majigi Ala ye ale min ye fɛɛn bɛɛ majigi a ye. O la, Ala bena kuntigiya kɛ fɛɛn bɛɛ kunna.\n29N'a tun te ten, mɔgɔ minw b'u yɛrɛ di n'u b'o batize suuw tɔgɔ la, olu be mun le ɲinina? Ni suuw tena kunun fewu, mun na olu b'u yɛrɛ di u k'u batize suuw tɔgɔ la? 30Mun na anw be kojugu ɲakɔrɔ tuma bɛɛ la? 31Loon bɛɛ ne be saya sira kan, o ye tiɲɛ ye n balimaw, aw kɛra ne ka yɛrɛboɲa sababu ye an Matigi Yezu Krista barika la. 32- Ne ye tɔɔrɔ min sɔrɔ mɔgɔjuguw bolo Efɛzi dugu kɔnɔ, n'o tun kɛra adamaden sago ye, o bena mun ɲa ne ye sa? Ni suuw tena kunun, o tuma na:\n«An ka dumuni kɛ ka minni kɛ,\nbari sini an bena sa,»\ni ko u b'a fɔ cogo min na. 33Aw kana aw yɛrɛ nigɛ. Tagamaɲɔgɔnjugu b'a taamaɲɔgɔnɲuman cogo cɛn. 34Aw k'aw ɲaa yɛlɛ ka taama tilenninya la. Aw kana to ka hakɛ kɛ tugu. Aw dɔw te Ala lɔn tiɲɛ na, ne y'o fɔ waasa aw ka maloya.\nSuuw bena kunun ni farisogo min ye\n35Mɔgɔ dɔ bena ɲiningali kɛ ko suuw bena kɛ cogo di ka kunun? U bena kunun ni farisogo sifa jumɛn ye? 36Naloman, e be sumansi min dan, n'a ma don dugukolo kɔrɔ ka ɲigi, a be falen wa?\n37I te kala dan, nga kisɛ lo, ɲɔkisɛ, walima kisɛ dɔ wɛrɛ. 38Ala le b'a kɛ kisɛ be falen ka kala sɔrɔ ka kɛɲɛ n'a yɛrɛ sago ye, ale lo be kɛ suman sifa bɛɛ be falen ka kala sɔrɔ ka kɛɲɛ n'u cogo ye. 39Fɛɛn ɲanaman bɛɛ cogo te kelen ye. Adamaden farisogo be yen, sennaanifɛnw ta fana be yen, ni kɔnɔw ta fana, ani jigɛw ta. 40Sankololafɛnw be yen, dugukolo kan fɛɛnw fana be yen. Sankololafɛnw nɔɔrɔ be danna ni dugukolo kan ta ye. 41Tile yeelen be danna ni kalo ta ye. Lolo ta fana be danna. Lolo dɔ yeelen be tɛmɛ dɔ ta kan.\n42O cogo kelen na fana, suuw kununko bena kɛ ten. Farisogo tolita be don, a ɲanaman be kunun. 43A cɛjuguman be sutara, a ɲumaman be kunun. A be sutara barikatanya la, ka kunun ni fangaba ye. 44A be sutara ni farisogo gwansan ye ka kunun ni nii ka farisogo ye. Ni farisogo gwansan be yen kɔni, nii ka farisogo fana be yen. 45- A fɔra Ala ka kuma na ko Adama min kɛra mɔgɔ fɔlɔ ye, ale kɛra nimanfɛn ye, Adama laban fani be Nii Senuman na min be nii di. 46Min kɛra fɔlɔ ye, o ye farisogo ye, o kɔ, nii ka sɔrɔ ka tugu. 47Mɔgɔ min kɔnna ka dan, ale bɔra dugukolo la. Mɔgɔ filanan, ale bɔra sankolo la. 48Mɔgɔ min bɔra dugukolo la, a kɔmɔgɔw kɛra i n'a fɔ ale, mɔgɔ min bɔra sankolo la, ale fana kɔmɔgɔw bena kɛ i n'a fɔ ale.\n49Mɔgɔ min bɔra dugukolo la, an ye ale cogo ta cogo min na, o cogo kelen na fana, mɔgɔ min bɔra sankolo la, an bena ale fana cogo ta. 50Ne be min fɔ n balimaw, o ye nin ye, ko adamaden gwansan te se ka Ala ka masaya sɔrɔ, fɛɛn min ye tolita ye, o fana te se ka tolibaliya sɔrɔ fewu.\n51Ne be kodogonin dɔ fɔ aw ye ko an bɛɛ tena sa, nga an bɛɛ cogo bena yɛlɛma le, 52- yɔrɔnin kelen dɔrɔn, ɲaa tugu n'a yɛlɛ cɛ, buru laban fiyɛtuma. Ni buru fiyɛra, suuw bena kunun ni farisogoɲuman ye, an bɛɛ cogo bena yɛlɛma. 53Bari farisogo min be toli, ale ka kan ka kɛ fɛɛn tolibali ye, min be sa ale ka to sabaliya la.\n54- Farisogo min be toli, n'o sera ka kɛ fɛɛn tolibali ye tuma min na, min be sa, n'o sera ka sabaliya sɔrɔ, o waati la, min fɔra Ala ka kuma na, o bena kɛ. A ko:\n«See sɔrɔla saya kan.\n55- Saya, e ka see be min?\nSaya, e ka fariyayɔrɔ be min?»\n56Saya ka fariyayɔrɔ ye hakɛ ye, hakɛ ka fanga sɔrɔyɔrɔ ye sariya ye fana.\n57An ka barika la Ala ye, ale min be kɛ an be see sɔrɔ an Matigi Yezu Krista barika la. 58O kosɔn, ne balima kanunlenw, aw ye jija kosɔbɛ, aw kana siran, aw ye taga ɲa Matigi ka baara la tuma bɛɛ, ka l'a la ko aw be baara min kɛra Matigi ye, k'o tena kɛ gwansan ye.


Sad 6 AKKDC08 - «Aw bena sariya ni cii ani landa minw - Bible Search\nSad 5 Sad 7\nMasaba i ka Ala kanu\n1«Aw bena sariya ni cii ani landa minw bato jamana nin kɔnɔ, aw bena Zurudɛn baji tigɛ ka don o min kɔnɔ k'a minɛ, olu filɛ. Masaba aw ka Ala ko ne k'aw kalan u la, 2janko aw ka siran a ɲa, aw n'aw deenw n'aw mamadenw, ka se ka sariya ni cii ani landa nunu bɛɛ bato aw sii bɛɛ kɔnɔ. Ne be minw fɔra aw ye, ani janko aw ka se ka sijan sɔrɔ. 3Isirayɛlidenw, aw ka mɛnni kɛ, ani ka banba k'o bato. O la, aw bena hɛrɛ sɔrɔ, ani ka caya kosɔbɛ o jamana diman nin kɔnɔ, nɔnɔ ni lii ka ca kosɔbɛ yɔrɔ min na, i n'a fɔ Masaba, aw bɛmaw ka Ala y'a daa di aw ma cogo min na.\n4- «Isirayɛlidenw, aw k'aw tulo malɔ! Masaba an ka Ala ye Ala kelenpe ye. 5- Aw ka Masaba aw ka Ala kanu n'aw dusu bɛɛ ye, n'aw kɔnɔ bɛɛ ye, n'aw fanga bɛɛ ye. 6- Ne be kuma minw fɔra aw ye bii, aw k'o to aw dusu la. 7Aw k'aw deenw kalan o la. K'aw siginin to aw fɛ, walima k'aw to sira kan taama na, n'aw latuma na, n'aw wilituma. 8Aw k'o kɛ taamasiɲɛ ye k'o siri aw bolo la n'aw teen na. 9Aw k'o sɛbɛn aw ka soo dondaw la, n'aw ka dugu dondaw la.\nKana ɲinɛ i ka Ala kɔ\n10- «Masaba aw ka Ala tun ye jamana min layidu ta aw bɛma Ibrayima ni Isiyaka ani Yakuba ye, n'a y'a kɛ aw donna o kɔnɔ tuma min na, dugubaba ɲumamanw be min kɔnɔ aw ma minw lɔ, 11ani boon minw fanin be fɛnɲuman sifa bɛɛ la aw ma minw ɲini, ni kɔlɔnw be yen, aw ma minw sogi, ani *ɛrɛzɛnforow ni olivuyiriw aw ma minw tutu, n'aw ye dumuni kɛ ka fa tuma min na, 12aw k'aw yɛrɛ kɔlɔsi. Aw kana ɲina Masaba kɔ ale min y'aw bɔ Ezipiti, aw tun ye jɔɔnw ye yɔrɔ min na. 13- Aw ka siran Masaba aw ka Ala ɲa, ka baara kɛ ale kelenpe ye. Aw ka kali ale tɔgɔ la. 14Siya minw b'aw lamini na, aw kana olu ka batofɛnw bato, 15bari Masaba aw ka Ala min be aw cɛma, keliya b'a la. Aw kan'a dusu dimi, n'o tɛ, a bena aw halaki ka bɔ dugukolo kan. 16- Aw kana Masaba aw ka Ala kɔrɔbɔ i n'a fɔ aw tun y'a kɛ cogo min na k'aw to Masa.\n17«Aw ka Masaba aw ka Ala ka cii, n'a ka sariya ani a ka fɔtaw bato ka ɲa. 18Aw ka koɲuman ni tilenninyakow kɛ Masaba ɲakɔrɔ janko aw ka hɛrɛ sɔrɔ, ani Masaba ye jamanaɲuman min layidu ta aw bɛmaw ye, aw ka se ka don o kɔnɔ k'a minɛ, 19ani k'aw juguw gwɛn aw ɲa, i ko Masaba y'a fɔ cogo min na.\n20«Sini, n'aw dencɛw y'aw ɲininga ko: ‹Mun na Masaba an ka Ala ye cii, ni sariya, ni landa nunu sigi aw ye?›, 21aw k'u jaabi ko: ‹Anw tun ye Ezipiti masacɛ ka jɔɔnw ye Ezipiti. Nga Masaba y'an bɔ jamana nin kɔnɔ a ka sebagaya barika la. 22Masaba ye taamasiɲɛw ni kabakobabaw kɛ an ɲana, ka Ezipitikaw n'u ka masacɛ n'a ka somɔgɔw bɛɛ tɔɔrɔ. 23A y'an bɔ Ezipiti kɔnɔ, ka don n'an ye jamana kɔnɔ a tun ye o min layidu ta an bɛmaw ye, k'a d'an ma. 24A y'a ɲini an fɛ ko, an ka sariya nunu bɛɛ bato, ani ka siran a ɲa, janko an ka to hɛrɛ la waati bɛɛ, ani k'an ɲanaman to i n'a fɔ an be cogo min na bii. 25N'an be banba k'o cii nunu bɛɛ bato Masaba an ka Ala ɲakɔrɔ, i n'a fɔ a y'a ɲini an fɛ cogo min na, an bena kɛ mɔgɔtilenninw ye.›


Titi 3 AKKDC08 - A fɔ bɛɛ ye ko u k'u yɛrɛ majigi - Bible Search\nTiti 2 File int\nKrista ka mɔgɔ taamacogo\n1A fɔ bɛɛ ye ko u k'u yɛrɛ majigi kuntigiw ni faamaw ye, k'u boɲa, ani u labɛnnin ka to koɲuman sifa bɛɛ kɛli kama. 2U kana mɔgɔ si tɔgɔ cɛn, u kana kɛlɛ kɛ, u k'u yɛrɛ kɛ mɔgɔsɔbɛw ye, ka muɲu bɛɛ kɔrɔ tuma bɛɛ.\n3Bari fɔlɔfɔlɔ, an fana tun ye hakilitanw ye, mɔgɔmurutininw, an tun filila, nigɛjugu sifa bɛɛ, tun y'an kɛ jɔɔn ye, an tun be juguya, ni sɔnjuguya la. An koo fana tun man di ɲɔgɔn ye. 4Nga an kisibaga Ala y'a ka ɲumanya n'a ka kanuya yira mɔgɔw la tuma min na, 5a y'an kisi. O ma kɛ an ka kɛwaliɲuman kosɔn, nga a ka makari le kosɔn a y'o kɛ, an ye niikura sɔrɔ jii kɔnɔ koli fɛ Nii Senuman barika la, sisan an ɲanaman lo Ala faan fɛ. 6A ye Nii Senuman d'an ma fɔɔ ka ɲa an kisibaga Yezu Krista barika la, 7janko Ala ye an minw kɛ mɔgɔtilenninw ye a ka nɛɛma barika la, an ka nii banbali sɔrɔ an jigi be min kan.\n8Nin kuma ye tiɲɛ ye. Ne b'a fɛ i ka to o kan k'a fɔ ka gwɛlɛya, waasa mɔgɔ minw lara Ala la, olu k'u yɛrɛ bila koɲuman kɛli la, o le ka ɲi ani nafa b'o la mɔgɔw fɛ.\n9Nga e k'i yɛrɛ kɔlɔsi kumakolon, ni mɔgɔ buruju fɔko, ani sɔsɔli ni sariya koo mankan ma. U te foyi ɲa, o ye gwansan ye. 10Mɔgɔ min be farali kɛ, i k'o tigi lasɔmi fɔɔ siɲɛ fila. O kɔ, i k'o tigi niin bɔ aw fɛ. 11I k'a lɔn k'o mɔgɔ sifa nin ye sira tilennin bila ka ban ani a ka hakɛ ye jalaki ben a kan.\nLadili laban ni foli\n12Ni ne ye Aritimasi, walima Tisiki ci i fɛ tuma min na, i ka banba ka na ne kunbɛn Nikopolisi, bari ne y'a latigɛ ka samiɲa kɛ o yɔrɔ la.\n13I ka koo bɛɛ kɛ waasa Zenasi min ye mɔgɔ dɛmɛbaga ye kiti la, ani Apolɔsi nunu ka taama be ɲa, u kana fɔn foyi la. 14An ka mɔgɔw fana ka kan ka koɲuman kɛli dege, waasa u ka se ka koo gwanninmanw ɲanabɔ, o la, u tena to gwansan.\n15Mɔgɔ minw be ni ne ye, olu bɛɛ b'i fora, i k'an teriw fo, minw kɛra Krista taw ye.\nAla ka nɛɛma kɛ aw bɛɛ ye.


Mountain Dew Soda Zero Sugar - 6-16.9 Fl. Oz. - Vons


<< < Deteronɔmu 7 > >>\nYɛnŋɛlɛ lì Izirayɛli woolo pe wɔ li yɛɛ kan\n1 «Yawe Yɛnŋɛlɛ, ye Yɛnŋɛlɛ li yaa ye yɛgɛ sin sa ye ye ni wa tara nda ye yaa shɔ mbe ta ti ni. Li yaa cɛngɛlɛ lɛgɛrɛ purɔ mbe ke yirige wa ye yɛgɛ. Koro wɛlɛ Hɛti cɛnlɛ woolo, naa Girigasi cɛnlɛ woolo, naa Amɔri cɛnlɛ woolo, naa Kana tara fɛnnɛ, naa Perɛzi cɛnlɛ woolo, naa Hɛvi cɛnlɛ woolo konaa Zhebusi cɛnlɛ woolo pe ni. Ki cɛngɛlɛ kɔlɔshyɛn kè lɛgɛ ye na konaa ma pye fanŋga ni ma wɛ ye na†. 2 Yawe Yɛnŋɛlɛ li yaa ka pe le ye kɛɛ, ye yaa ka ya pe ni. Kona ye pe tɔngɔ ye pe kɔ pew. Yaga ka yɔn finliwɛ le pe ni, yaga si ka pe yinriwɛ ta. 3 Yaga kaa pɔrɔgɔ piin pe ni. Yaga kaa ye sumborombiile pe kaan pe pinambiile pe yeri paa pe pori. Yaga si kaa pe sumborombiile pe yɛnri ye pinambiile pe kan paa pe pori; 4 katugu pe yaa ka ye piile pe puŋgo mbe pe laga na na, mbe ti pe saa yarisunndo ta yɛgɛ gbogo. Kiga pye ma, Yawe Yɛnŋɛlɛ li yaa nawa ŋgban ye ni, mbe ye tɔngɔ fyaw. 5 Ŋga ye daga mbe pye pe na ki ŋga: Ye yaa pe saara wɔsara ti jaanri, mbe sinndɛɛrɛ nda pè yerege yerege na sunnu ti na ti gbɔn mberi yaari, mbe tiyagala ŋgele pè kankan na sunnu ke na ke kɔɔnlɔ kɔɔnlɔ, mbe pe yaara yanlɛrɛ nda pè tɛ yarisunndo ti sogo†. 6 Katugu ye yɛn cɛnlɛ na li yɛn kpoyi Yawe Yɛnŋɛlɛ, ye Yɛnŋɛlɛ li kan. Lì ye wɔ cɛngɛlɛ ŋgele laga tara na ke sɔgɔwɔ, jaŋgo ye pye li woolo mbele pe kala li yɛn ma gbɔgɔ li yeri†.\nYɔn finliwɛ mba Yɛnŋɛlɛ lì le Izirayɛli woolo pe ni pi yɛn wa pi yɔnlɔ\n7 «Naa Yawe Yɛnŋɛlɛ lì mara ye na, ma ye wɔ, ko sigi naga mbe yo ye yɛn ma lɛgɛ cɛngɛlɛ sanŋgala ke na. Ki yɛn kaselege fɔ yoro ye yɛn ma kologo ma wɛ cɛngɛlɛ sanŋgala ke na. 8 Ɛɛn fɔ, ye yɛn ma Yawe Yɛnŋɛlɛ li ndanla ko kala ki ti; konaa làa yɔn fɔlɔ na kɔn ye tɛlɛye pe yeri ma wugu mbe kala na pye, li yɛn na jaa mbeli pye mbeli yɔn fili. Ko kì ti làa li yawa pi tɛgɛ ma ye shɔ Farawɔn wi kɛɛ, Ezhipiti tara wunlunaŋa we, mɛɛ ye wɔ wa kulowo pi ni.\n9 «Ye daga mbege jɛn fɔ Yawe Yɛnŋɛlɛ, ye Yɛnŋɛlɛ lo nuŋgba li yɛn Yɛnŋɛlɛ jɛnnɛ le. Li yɛn Yɛnŋɛlɛ na li yɛn sɛnrɛ nuŋgba yofɔ. Li yɛn ma mbele ndanla, a paa tanri li ŋgasegele ke na, li ma koro yɔn finliwɛ na pe setirige piile yirisaga lɛgɛrɛ woolo ni, na pe yinriwɛ taa. 10 Ɛɛn fɔ, mbele pèli panra, li ma sin teere mbe jɔlɔgɔ wa pe na, mbe pe tɔngɔ. Mbele pèli panra, li maga fɔgɔ ki tɔn pe na, laa mɔ†. 11 Ki kala na, ŋgasegele, naa kondɛgɛŋgɛlɛ konaa kakɔnndɛgɛŋgɛlɛ ŋgele mila yuun ye kan nala, ye ke yigi yaa tanri ke na.\n12 «Na yaga ki ŋgasegele ke logo, mbe ke lɛ mbaa tanri ke na, pa kona Yawe Yɛnŋɛlɛ, ye Yɛnŋɛlɛ làa wugu ye tɛlɛye pe kan ma yɔn finliwɛ mba le pe ni, li yaa koro ki yɔn finliwɛ pi na ye ni konaa mbaa ye yinriwɛ taa. 13 Ye yaa li ndanla, li yaa duwaw ye na, mbe ye pye ye se ye lɛgɛ; mbe duwaw ye piile pe na. Li yaa duwaw ye kɛɛrɛ yaara ti ni fuun ti na, to ti yɛn ye bile naa ye duvɛn fɔnŋɔ konaa ye sinmɛ pi ni; mbe ti ye nɛrɛ, naa ye simbaala konaa sikaala ŋgbeleye yi lɛgɛ, wa tara nda làa yɔn fɔlɔ kɔn ye tɛlɛye pe yeri ma wugu mberi kan ye yeri ti ni. 14 Ye yaa duwaw ta mbe wɛ cɛngɛlɛ sanŋgala ke ni fuun ke na. Naŋa ŋa wi se ya pyɔ se nakoma jambasee se ka pye wa ye sɔgɔwɔ. Yaayogo mbasege se ka pye wa ye yaayoro ŋgbeleye yi ni. 15 Yawe Yɛnŋɛlɛ li yaa ye shɔ yama pi ni fuun pi na. Li se ka ki tifɛlɛgɛ yambewe mba pìla Ezhipiti tara fɛnnɛ pe ta pa wa ye na, paa yɛgɛ ŋga na ye yɛn maga jɛn we. Mbele pèli panra li yaa pi wa poro na.\n16 «Yawe Yɛnŋɛlɛ, ye Yɛnŋɛlɛ li yaa cɛngɛlɛ ŋgele fuun le ye kɛɛ, ye ke tɔngɔ pew, yaga ka ke yinriwɛ ta. Yaga kaa ke yarisunndo ti gbogo, jaŋgo tiga ka pye paa pɛnɛ yɛn mbe ye yigi†. 17 Kana ye yaa laga jate mbaa yuun fɔ: ‹Ki cɛngɛlɛ ŋgele ke woolo pe lɛgɛ ma wɛ we na, we mbe ya mbe pe purɔ mɛlɛ?› 18 Yaga ka fyɛ ke yɛgɛ, ɛɛn fɔ ŋga Yawe Yɛnŋɛlɛ, ye Yɛnŋɛlɛ làa pye Farawɔn wo naa Ezhipiti tara ti ni fuun ti na, ye ye yɛɛ nawa to ki na. 19 Wamawelewe kaŋgbanra nda làa wa pe na a pè yan, naa kagbɔgɔlɔ konaa kafɔnŋgɔlɔ ŋgele ni, naa fanŋga gbɔgɔ ŋga Yawe Yɛnŋɛlɛ, ye Yɛnŋɛlɛ làa tɛgɛ ma ye yirige wa Ezhipiti tara ti ni, ye ye yɛɛ nawa to ti na. Yawe Yɛnŋɛlɛ, ye Yɛnŋɛlɛ li yaa ki nuŋgba ki pye cɛngɛlɛ ŋgele ye yɛn na fyɛ ke yɛgɛ ke na ma fun. 20 Mbe taga ko na, li yaa ndagasere tugbɔɔrɔ† yirige mbe wa pe na, mbele pe yaa ka koro mbe fe sa lara mbe shɔ, ti yaa ka pe gbo. 21 Ye sunndo wiga ka kɔn ye na pe kala na, katugu Yawe Yɛnŋɛlɛ, ye Yɛnŋɛlɛ li yɛn laga ye sɔgɔwɔ; li yɛn Yɛnŋɛlɛ na lì gbɔgɔ ma pye fyɛrɛ ni. 22 Yawe Yɛnŋɛlɛ, ye Yɛnŋɛlɛ li yaa la ki cɛngɛlɛ ke puro la ke woo wa ye yɛgɛ jɛɛnnjɛnri. Ye se ka ya mbe ke tɔngɔ yɔnlɔ nuŋgba, na ko ka pye ma, pa yanyaara ti yaa yiri mbe lɛgɛ mbe wɛ ye na. 23 Yawe Yɛnŋɛlɛ, ye Yɛnŋɛlɛ li yaa ki cɛngɛlɛ ke le ye kɛɛ, mbe ke gbɔn mbe ke jaraga wa ye yɛgɛ, mbe ke tɔngɔ pew mbe ke kɔ. 24 Li yaa ke wunlumbolo pe le ye kɛɛ, ye pe mɛrɛ ti kɔ yeri wɔ laga tara ti na. Lere kpɛ se ka ya yere mbe ye sige, ye yaa pe ni fuun pe tɔngɔ. 25 Pe yarisunndo nda pè tɛtɛ yeri sogo. Tɛ nakoma warifuwe ŋa wi yɛn ti na mari fo, ye yɛgɛ ka ka yiri wi na mbe wa lɛ. Wi mbe ya pye paa pɛnɛ yɛn mbe ye yigi, katugu wi yɛn fyɔngɔ yaraga Yawe Yɛnŋɛlɛ, ye Yɛnŋɛlɛ li yɛgɛ na. 26 Yaga ka yaritijaanga ka kpɛ lɛ mbe ye ki ni wa ye yinrɛ ti ni, jaŋgo yaga ka pye fyɔngɔ ni mbe yala ki ni, pe ye pinlɛ pe ye tɔngɔ. Ye yaa laga jate fyɔngɔ yaraga konaa yaritijaanga, katugu ki yɛn yaraga ŋga kì daga mbe tɔngɔ pew.


Yezu y’a yira ko an ka ɲi ka delili kɛ ani k’an yɛrɛ majigi | Yezu ka ɲɛnamaya\nAn ka ɲi ka delili kɛ ani k’an yɛrɛ majigi\nFIRIYAMUSO MIN TIMINANDIYARA DELILI LA\nFARIZIƝƐCƐ NI LANPOMINƐLA\nYezu tun ye ntalen dɔ la a ka kalandenw ye k’a yira ko a kɔrɔtanin lo u ka timinandiya delili la (Luka 11:5-13). N’a sɔrɔ a be Samari wala Galile mara la sisan ani a sinsinna o miiriya kelen kan. A tɛmɛna ɲɛyirali wɛrɛ fɛ walisa k’o kɛ. A ko:\n“Kititigɛla dɔ tun be dugu dɔ la. Kititigɛla nin tun te siran Ala ɲa, a tun te mɔgɔ si boɲa. O dugu kelen nin kɔnɔ, firiyamuso dɔ tun be yen min tun be to ka taga fɔ a ye ko fɛɛn min be ale n’a kɛlɛɲɔgɔn cɛ, a k’o ɲanabɔ ale ye. Muso mɛnna o la. Kititigɛla nin tun t’a fɛ k’a ɲanabɔ. A nana se waati dɔ la, a y’a fɔ a yɛrɛ kɔnɔ ko: ‘Ne te siran Ala ɲa ani ne te mɔgɔ si boɲa, o ye tiɲɛ ye. Nga ne bena firiyamuso nin ka koo ɲanabɔ a ye, n’o tɛ, a bena to ka na ne nii tɔɔrɔ tuma bɛɛ.’”—Luka 18:2-5.\nAn be mun lo faamu o la? Yezu y’a fɔ ko: “Aw ka kititigɛla tiɲɛfɔbali nin ka kuma lajɛ. Ayiwa, Ala ye minw woloma k’u kɛ a ta ye, ni olu be dɛmɛ ɲini a fɛ suu ni tile, yala a bena mɛn k’u dɛmɛ wa?” (Luka 18:6, 7). Yezu b’a fɛ ka mun lo fɔ a Faa koo la?\nSiga si t’a la, Yezu t’a fɛ k’a fɔ ko Jehova Ala n’o kititigɛla tilenbali ye kelen ye. Nka, a b’a yirala le ko faranfasi be Jehova n’o kititigɛla cɛ: Ni adamaden tilenbali be mɔgɔw dɛmɛ sabu u b’a delila sɔbɛ la, siga t’a la, Ala fana bena an dɛmɛ. Ala tilennin lo ani a ka ɲi. O kama, a bena a sagokɛlaw ka deliliw jaabi n’u tora ka delili kɛ tuma o tuma. Yezu ye min fɔ o kɔ, o b’an dɛmɛ ka o lo faamu. A ko: “Ne b’a fɔ aw ye ko [Ala] bena u ka koo ɲanabɔ joona.”—Luka 18:8.\nMɔgɔw man teli ka kiti tigɛ cogo tilennin na dɛsɛbagatɔw ni fantanw ye. Nka, u ka teli ka faamanw ni nafolotigiw minɛ ka ɲɛ. Ala kɔni tɛ koow kɛ ten. N’a wagati sera, a bena mɔgɔ juguw halaki ani a sagokɛlaw bena ɲɛnamaya banbali sɔrɔ.\nJɔn ka limaniya be i n’a fɔ o firiyamuso ta? Mɔgɔ joli lo lanin b’a la ko Ala bena “u ka koo ɲanabɔ joona”? A ma mɛɛn, Yezu ye ntalen dɔ la walisa k’a yira ko an ka ɲi k’an timinandiya delili la. Sisan, a be ɲiningali dɔ kɛ walisa k’a yira ko delili be dɔ ɲɛ mɔgɔ ye. A ko: “Mɔgɔ Dencɛ bena segi tuma min na, yala a bena na lanaya sɔrɔ dugukolo kan wa?” (Luka 18:8). Yezu b’a fɛ k’a fɔ le ko n’ale nana, mɔgɔ damanin lo bena kɛ n’o limaniya ɲɔgɔn ye.\nMɔgɔ minw be Yezu lamɛnna, u dɔw lanin b’a la k’olu limaniyanin lo ani k’u tilennin lo. O kosɔn, u be tɔɔw mafiɲɛya. Yezu ye ɲɛyirali dɔ ta o mɔgɔw koo la ko:\n“Loon dɔ, cɛɛ fila tagara Alabatosoba kɔnɔ ka Ala daali. Kelen tun ye Fariziɲɛ ye, kelen tun ye lɛnpominɛla ye. Fariziɲɛ nin lɔra ka Ala daali a yɛrɛ kɔnɔ ko: ‘Ala, ne be barika la i ye, bari ne te i n’a fɔ mɔgɔ tɔw, olu minw be benkanni kɛ, u be tilenbaliyakow kɛ, ka kakalaya kɛ, ani n te i n’a fɔ nin lɛnpominɛla nin. Ne be suun don siɲɛ fila lɔgɔkun o lɔgɔkun. Ne be fɛɛn o fɛɛn sɔrɔ, ne b’o bɛɛ jaka bɔ.’”—Luka 18:10-12.\nBɛɛ b’a lɔn ko Fariziɲɛw ka teli k’u yɛrɛ kɛ i n’a fɔ mɔgɔ tilenninw mɔgɔw ɲɛɛ na. Nka, u b’o kɛ walisa k’u yɛrɛ yira. U b’u yɛrɛ waajibiya ka suun don ntɛnɛlonw ni lamisalonw na. U b’o kɛ walisa mɔgɔ caaman k’u ye sabu o loonw ye lɔgɔlonw lo ye. Ka fara o kan, u be jija ka nanfuraburu fitininw yɛrɛ jaka bɔ (Luka 11:42). Kalo damanin ka kɔn o ɲɛ, u y’a yira k’u tɛ mɔgɔ gwansanw jati. U y’a fɔ ko: “Jama nin tɛ . . . Musa ka sariya lɔn do [ka kɛɲɛ ni Fariziɲɛw ka faamuyali ye]! U danganinw lo.”—Zan 7:49.\nYezu tagara ɲɛ n’a ka ɲɛyirali ye ko: “Lɛnpominɛla nin lɔnin tun be kɔfɛ yɔrɔjan. A ma sɔn k’a ɲaa kɔrɔta sanfɛ yɛrɛ, nga a tora k’a disi gosi dusukasi bolo, ka to k’a fɔ ko: ‘Ala, makari ne la, ne ye hakɛkɛla ye.’” Tiɲɛn na, lanpominɛla y’a yɛrɛ majigi ka sɔn a ka filiw ma. O kosɔn, Yezu y’a ka kumaw kuncɛ ko: “Ne b’a fɔ aw ye ko Ala ye lɛnpominɛla nin jati mɔgɔtilennin ye sanni a ka segi soo. Nga a ma Fariziɲɛ nin jati mɔgɔtilennin ye, bari mɔgɔ o mɔgɔ b’a yɛrɛ boɲa, o tigi bena majigi. Mɔgɔ o mɔgɔ b’a yɛrɛ majigi, o bena boɲa sɔrɔ.”—Luka 18:13, 14.\nO cogo la, Yezu y’a yira ka gwɛ ko an ka ɲi k’an yɛrɛ majigi. Yezu ka kalandenw mako b’o ladili la. Mun na do? Sabu u bonyana yɔrɔ min na, Fariziɲɛw be mɔgɔw jija u ka lɔyɔrɔba ɲini. An minw ye Yezu ka kalandenw ye bi, an bɛɛ mako b’o ladili nafaman na fana.\nYezu ye ɲɛyirali dɔ di walisa k’a yira ko kititigɛla tilenbali dɔ ye firiyamuso dɔ ka delili jaabi. O b’an kalan mun lo la?\nYezu b’a fɛ ka na limaniya sifa juman lo sɔrɔ mɔgɔw la a natuma la?\nYezu ka kalandenw ka ɲi ka ban kɛwale jumanw lo la, Fariziɲɛw ka teli ka minw kɛ?\nA ci dɔ ma A ci dɔ ma An ka ɲi ka delili kɛ ani k’an yɛrɛ majigi\njy sap. 94 ɲɛɛ 220-221


Bɔk 7 AKKDC08 - Masaba y'a fɔ Musa ye ko: «A filɛ, ne - Bible Search\nBɔk 6 Bɔk 8\n1Masaba y'a fɔ Musa ye ko: «A filɛ, ne b'i kɛ i n'a fɔ Ala, Ezipiti masacɛ ɲana. I kɔrɔcɛ Arɔn bena kɛ i ka kira ye. 2Ne bena fɛɛn o fɛɛn fɔ i ye, i kɔrɔcɛ Arɔn bena o fɔ masacɛ ye, ko a k'a to Isirayɛlidenw ka bɔ a ka jamana na ka taga. 3- Nga ne bena masacɛ dusu gwɛlɛya. Ne bena taamasiɲɛ ni kabako caaman kɛ Ezipiti jamana na, 4nga masacɛ tena sɔn k'aw lamɛn fewu. Ne bena n bolo la Ezipiti kan. Ne bena bɔ ni n ka jama ye, n ka mɔgɔw, Isirayɛlidenw fanga na, u be bɔ Ezipiti jamana na. 5Ni ne ye ne bolo la Ezipiti kan loon min na ka Isirayɛlidenw bɔ u cɛma, o tuma na, Ezipitikaw ben'a lɔn ko ne le ye Masaba ye.»\n6Masaba tun y'a fɔ Musa ni Arɔn ye ko u ka min kɛ, u y'o kɛ a cogo la. 7Musa ni Arɔn kumana masacɛ fɛ waati min na, Musa sii tun ye saan bi seegi ye, Arɔn sii tun ye saan bi seegi ni saba ye.\nBere be yɛlɛma ka kɛ saa ye\n8Masaba y'a fɔ Musa ni Arɔn ye ko: 9«Ni Ezipiti masacɛ y'a fɔ aw ye ko aw ka kabako dɔ kɛ, i k'a fɔ Arɔn ye ko a k'a ka bere fili duguma masacɛ ɲakɔrɔ, k'o bena yɛlɛma ka kɛ saa ye.» 10O la, Musa ni Arɔn tagara masacɛ fɛ. Masaba tun ye min fɔ, u y'o kɛ. Arɔn y'a ka bere fili duguma masacɛ n'a ka mɔgɔbabaw ɲana, bere nin yɛlɛmana ka kɛ saa ye. 11Masacɛ fana y'a ka lɔnnikɛlaw ni subagaw wele. Ezipiti lɔnnikɛla nunu y'o ɲɔgɔn kɛ n'u ka lɔnniya ye. 12U kelen kelen bɛɛ y'u ka berew fili duguma, u yɛlɛmana ka kɛ saaw ye. Nga Arɔn ka bere ye olu taw kunun. 13O bɛɛ n'a ta, ka kɛɲɛ ni Masaba ka kuma fɔnin ye, masacɛ dusu gwɛlɛyara, a ma sɔn ka mɛnni kɛ Musa ni Arɔn fɛ.\nTɔɔrɔ fɔlɔ: Jii be yɛlɛma ka kɛ joli ye\n14Masaba y'a fɔ Musa ye ko: «Masacɛ dusu gwɛlɛyara, a ma sɔn k'a to jama ka taga. 15Sini sɔgɔma joona, masacɛ be taga bada la tuma min na, i ka ta'a kunbɛn jii daa la. Bere min tun yɛlɛmana ka kɛ saa ye, i ka taga n'o ye i bolo. 16I k'a fɔ a ye ko: ‹Masaba, eburuw ka Ala tun ye ne ci k'a fɔ i ye ko i k'a to a ka jama ka ta'a bato kongokolon kɔnɔ. Halibi i ma sɔn ka mɛnni kɛ. 17- O la, ko i ben'a lɔn ko ale ye Masaba ye cogo min na, o filɛ: bere min be ne bolo, ne bena Nili baji gosi n'o ye, jii bena yɛlɛma ka kɛ joli ye. 18Jigɛ minw be baji la, olu bena sa, baji kasa bena bɔ kosɔbɛ, Ezipitikaw tena se k'a jii min.› »\n19Masaba y'a fɔ Musa ye fana ko: «A fɔ Arɔn ye ko a k'a ka bere ta k'a bolo wili Ezipiti jiyɔrɔw sanfɛ, u ka bajiw n'u ka kɔɔw n'u ka wolonkotow n'u ka jii lɔyɔrɔ bɛɛ. U bena kɛ joli ye. Joli bena kɛ Ezipiti faan bɛɛ la, hali minan yirilamanw ni kabakurulamanw kɔnɔ.» 20Masaba ye min fɔ, Musa ni Arɔn y'o kɛ. A y'a ka bere kɔrɔta ka baji gosi n'a ye Ezipiti masacɛ n'a ka mɔgɔbabaw ɲana. Baji bɛɛ yɛlɛmana ka kɛ joli ye. 21Jigɛ minw tun be baji la, olu sara, baji kasa tora ka bɔ fɔɔ Ezipitikaw tun te sera k'o jii min tugu. Joli tun be Ezipiti faan bɛɛ la. 22Nga Ezipiti lɔnnikɛlaw fana y'o koow ɲɔgɔn kɛ n'u ka lɔnniya ye. Ka kɛɲɛ ni Masaba ka kuma fɔnin ye, masacɛ dusu gwɛlɛyara, a ma sɔn ka mɛnni kɛ Musa ni Arɔn fɛ. 23A kɔsegira ka ta'a ka soo i n'a fɔ foyi ma kɛ. 24Ezipitikaw bɛɛ ye dingɛw sogi bada la ka jii minta ɲini, bari u tun te sera ka baa jii min. 25Masaba y'a bolo la baji kan, tile wolonwula kɔnɔ.\nTɔɔrɔ filanan: Tɔrisenjanw\n26O kɔ, Masaba y'a fɔ Musa ye ko: «Taga Ezipiti masacɛ fɛ k'a fɔ a ye ko Masaba ko a k'a to ne ka jama ka taga ne bato. 27Ko n'a ma sɔn k'u to u be taga, ne ben'a ka jamana faan bɛɛ kɛ tɔrisenjanw ye k'u tɔɔrɔ. 28Tɔrisenjanw bena caya Nili baji kɔnɔ fɔɔ ka dama tɛmɛ. Ko u bena bɔ ka don aw ka soo kɔnɔ ka don aw ka sibon na ka yɛlɛ aw ka dilan kan. U bena don aw ka mɔgɔbabaw ka soow kɔnɔ ka yɛlɛ aw ka mɔgɔw kan, ani ka don aw ka burudilanyɔrɔw la ani u nɔɔniyɔrɔw la. 29Ko tɔrisenjanw bena yɛlɛ ale, n'a ka mɔgɔw kan, n'a ka mɔgɔbabaw bɛɛ kan.»


Mas fɔlɔ 7 AKKDC08 - Solomani y'a yɛrɛ ka soo lɔ fana. - Bible Search\nMas fɔlɔ 6 Mas fɔlɔ 8\nMas fɔlɔ 7\nSolomani ka soo lɔko\n1Solomani y'a yɛrɛ ka soo lɔ fana. A y'ale lɔ saan tan ni saba kɔnɔ a ka sɔrɔ k'a ban pewu. 2Boon min be wele ko Liban tuu, a y'o lɔ. O boon nin jaɲa tun ye mɛtɛrɛ bi duuru ye, a kɔnɔ boɲa tun ye mɛtɛrɛ mugan ni duuru ye, a jaɲa sanfɛ, o tun ye mɛtɛrɛ tan ni duuru ye. Sɛdiriyiriw le tun kɛra tutunanw ye, olu sira naani le tun b'a kɔnɔ, o fana ka kɛ banabiriw ye, tutunan nunu kan. 3U ye sɛdiriyiri dɔw la banabiri nunu kan k'u kuun biri. O yiri nunu tun ye bi naani ni duuru ye, sira kelen o sira kelen, tan ni duuru. 4Fenɛtiriw tun be soo nin faan fila la sira saba saba. U kelen kelen bɛɛ tilennin tun be ɲɔgɔn ma. 5Koonw n'u lɔgɔw bɛɛ jaɲa n'u boɲa tun ye kelen ye. Fenɛtiri sira saba nunu kelen kelen bɛɛ tun tilennin be ɲɔgɔn ma.\n6A ye bonba wɛrɛ lɔ tutunanw ka ca min kɔnɔ, min tɔgɔ ko Tutunan boon. O jaɲa tun ye mɛtɛrɛ mugan ni duuru ye. A kɔnɔ boɲa tun ye mɛtɛrɛ tan ni duuru ye, ka bulonda dɔ kɛ a la ni tutunanw ye ka gwata dɔ kɛ o ɲafɛ.\n7A tun ye boon dɔ lɔ ka masasigilan bila o kɔnɔ. A tun be to ka kitiw tigɛ o yɔrɔ la, o tɔgɔ ko Kititigɛ boon. A ye sɛdiriyiri kɛ k'o kogo datugu k'a ta duguma fɔɔ sanbon na. 8- A y'a yɛrɛ ka laso lɔ o cogo kelen na luu wɛrɛ kɔnɔ, boon nin kɔfɛ. A fana ye soo wɛrɛ lɔ min ni boon nin ye cogo kelen ye, o ka kɛ Ezipiti masacɛ denmuso ta ye, a tun ye min furu.\n9Boon nunu bɛɛ lɔra ni kabakuru ɲanamanw ye. U tun lɛsɛra ka ɲa u faan fila bɛɛ la. U y'a ta duguma fɔɔ ka taga se bon dan ma, kɛnɛmala fana lɔra n'o ye fɔɔ ka taga se luba ma. 10Soo nin juu tun sigira ni kabakuruɲumanw ye minw ka bonbon, dɔw boɲa tun ye mɛtɛrɛ duuru ye, dɔw naani. 11Olu sanfɛ, u ye lɔli kɛ ni kabakuru ɲanamanw ye. Olu fana tun lɛsɛra ka ɲa. Sɛdiriyiriw lara o kan. 12Luba laminikogo tun lɔra ni kabakuru lɛsɛninw ye, fɔɔ ka se sira saba ma, ani sɛdiriyiri sira kelen tun lara o kan, i n'a fɔ Masaba ka soo kɔnɔnalu tun lɔra cogo min na, ani a bulonda fana.\nUramu ye baara minw kɛ\n(Lok 2nan 3.15—5.1)\n13Masacɛ Solomani ye Uramu wele ka bɔ Tiri ka na. 14A bamuso tun ye firiyamuso ye, Nɛfutali kɔmɔgɔ tun lo. A facɛ tun ye Tirika ye. Uramu tun ye zirabaarakɛbaga ye. A tun be se o baara la kosɔbɛ, hakili tun b'a fɛ ka se ka zirabaara sifa bɛɛ kɛ. A nana se masacɛ Solomani fɛ k'a ka zirabaara bɛɛ kɛ.\n15A ye tutunan fila dilan ni zira ye. Tutunan kelen nin jaɲa tun ye mɛtɛrɛ kɔnɔntɔn ye, a boɲa tun ye mɛtɛrɛ wɔɔrɔ ye. Tɔ kelen nin fana tun be ten. 16A ye fɛɛn dɔ ziralaman fila dilan minw ka kan ka bila tutunan nunu sanfɛ. U kelen kelen bɛɛ jaɲa sanfɛ tun ye mɛtɛrɛ fila ni tilan ye. 17Masirifɛn dɔ deen wolonwula ani jɔrɔkɔ deen wolonwula tun be tutunan kunnafɛn nunu kelen kelen bɛɛ la. 18A ye gerenadiyiriden jaaw dilan, k'o kɛ ka masirifɛn nunu lamini fɔɔ sira fila fila. 19Fɛɛn minw tun be bulonda tutunanw sanfɛ, olu tun dilanna ka kɛ i ko feeren. U jaɲa sanfɛ tun ye mɛtɛrɛ fila ye. 20Fɛɛn fila minw sigira tutunan nunu sanfɛ, gerenadiyiriden jaa kɛmɛ fila tun y'u lamini u kuruyɔrɔ la sira fila fila, masirifɛn nunu sanfɛ. 21A ye tutunan nunu wili k'u lɔ Masaba ka soo bulonda la. U ye kinibolo tutunan nin tutu k'ale tɔgɔ la ko Yakin, o kɔrɔ ko Ala le be sabatili kɛ, ka numanbolo ta tutu k'ale fana tɔgɔ la ko Bowazi. O kɔrɔ ko fanga be bɔ Ala fɛ. 22Tutunan nunu sanfɛla tun kɛra i n'a fɔ feeren dɔ. Tutunan nunu baara banna ten.\n23A fana ye tasaba ziralaman dɔ dilan. A kɔnɔ waga tun ye mɛtɛrɛ duuru ye, a jaɲa sanfɛ, mɛtɛrɛ fila ni tilan, ani a boɲa, mɛtɛrɛ tan ni duuru. 24Yiriden dɔw jaaw tun b'a dagolo jukɔrɔ k'a lamini. Mɛtɛrɛ tilancɛ o mɛtɛrɛ tilancɛ, jaa nunu tan be sɔrɔ yen, fɔɔ ka tasaba nin lamini, sira fila. O ni tasaba nin tun korila ka dilan ɲɔgɔn fɛ. 25A ye tura tan ni fila jaa dilan ni zira ye, tasaba nin tun sigira o kan. Tura jaa saba ɲaa tun sinnin be kɔgɔdugu ɲafan na, saba ɲaa sinnin be tileben fɛ, saba wɛrɛ ɲaa sinnin be worodugu ɲafan na, saba wɛrɛ ɲaa sinnin be kɔrɔn fɛ. Tasaba nin sigira olu kan, o tura nunu jaa kɔfɛla tun be tasaba kɔrɔ. 26Tasaba nin dagolo boɲa tun sera mɔgɔ tigɛ boɲa ma. Dagolo nin tun kɛra i ko jifilen min dilanna i n'a fɔ feeren. Litiri waa bi seegi (80 000) ɲɔgɔn le tun b'a fa.\n27O kɔ, a ye wotoro tan dilan ni zira ye. U kelen kelen bɛɛ jaɲa tun ye mɛtɛrɛ fila ye, u kɔnɔ boɲa, mɛtɛrɛ fila, u jaɲa sanfɛ, mɛtɛrɛ kelen ni tilan. 28Wotoro nunu tun dilanna cogo min na, o filɛ. U ye zira dɔw kɛ k'u lɔ nɔnkɔnw na i n'a fɔ berew, ka pɛnpɛrɛninw bila gɛrɛnw na k'u nɔrɔ o la. 29Jaraw ni turaw, ani *serubɛn jaaw dilannin tun b'o pɛnpɛrɛnin nunu kan, k'u dɔw kɛ nɔnkɔn ta nunu kan. Masirifɛn dɔw tun kɛnin be jara ni tura jaa nunu sanfɛ ani jukɔrɔ. 30Seen ziralaman naani tun be wotoro nunu na. Seen nunu lakisi fana tun ye zira ye. Daga bena sigi nɔnkɔn minw kan, olu ni lakisi minɛfɛn tun nɔrɔnin be ɲɔgɔn na. Masirifɛn dɔw tun be nɔnkɔn nunu gɛrɛn na. 31Wotoro nunu sanfɛla tun wilinin lo ka se mɛtɛrɛ tilan ma. A kɔnɔ waga tun be se santimɛtɛrɛ bi wolonwula ni duuru ma. A korinin tun lo ka wili sanfɛ. U ye jaa dɔw ɲɛgɛn k'a lamini. Wotoro nunu faan bɛɛ tun ye kelen ye, u korinin tɛ. 32Seen naani nunu tun donnin be wotoro nunu yiri pɛnpɛrɛninw jukɔrɔla la. Seen lakisi tun tugunin be kadiri la. Seen nunu jaɲa tun sera santimɛtɛrɛ bi wolonwula ni duuru ma. 33U tun dilannin be i n'a fɔ kɛlɛkɛwotoro seen. Lakisiw tun b'u la, ni zantiw ani ɛrɛyɔnw ni mayow. O bɛɛ tun ye zira ye. 34Fɛɛn naani minw tun be nɔnkɔn kelen kelen bɛɛ la, k'u minɛ ka lɔ, olu tun nɔrɔnin be wotoro nunu kadiriw la. 35A tun ye masirifɛn dɔ kɛ wotoro nunu kelen kelen bɛɛ sanfɛ. O fɛɛn nin boɲa tun te se mɛtɛrɛ tilancɛ ma k'a lamini a daa la. Wotoro nunu sanfɛlaw la fana, bolo minɛyɔrɔ tun be yen, ani fɛɛn pɛnpɛrɛnin dɔ. O ni wotoro nin tɔɔ bɛɛ tun dilanna ɲɔgɔn fɛ. 36A ye serubɛn jaaw, ni jara ani tamarofuraburu jaaw ɲɛgɛn wotoro nunu faan pɛnpɛrɛninw na, foyi tun te yɔrɔ minw na, ka masirifɛn dɔw kɛ k'u lamini. 37Wotoro tan nunu dilancogo tun ye kelen ye, u bɛɛ tun dilanna ka kɛ ɲɔgɔn na, u bɛɛ tun ye kelen ye, u boɲa tun ye kelen ye.\n38- O kɔ, a ye daga deen tan dilan ni zira ye. Litiri waa kelen ni kɛmɛ wɔɔrɔ (1 600) ɲɔgɔn tun b'u kelen kelen bɛɛ fa. U kelen kelen bɛɛ jaɲa tun ye mɛtɛrɛ fila ye. U kelen kelen bɛɛ tun siginin be wotoro kelen kelen kan. 39A ye wotoro duuru bila soo nin kɔnɔ kinibolo faan fɛ, ka duuru bila numanbolo faan fɛ. A ye tasaba nin bila kinibolo faan fɛ ka taga kɔrɔn ni worodugu ɲafan na. 40- A ye dagaw ni pɛluw dilan, ani jifilenw.\nMasacɛ Solomani tun ye baara min bɛɛ di Uramu ma k'a k'o kɛ Masaba ka soo kɔnɔ, a tilara o la ten.\n41A ye tutunan fila ni kunnafɛn kurunin deen fila dilan.\nA ye masirifɛn fila kɛ kunnafɛn nunu kan k'o masiri.\n42A fana ye gerenadiyiriden jaa kɛmɛ naani dilan.\nU tun be masirifɛn fila nunu na,\nminw tun kɛra tutunan kunnafɛn nunu na,\n43ni wotoro tan, ni daga deen tan,\nolu lanin tun be wotoro nunu kan,\n44ni tasaba, ni tura jaa tan ni fila minw b'a jukɔrɔ,\n45ni dagaw, ani pɛluw, ni jifilenw.\nMasacɛ Solomani y'a kɛ Uramu y'o minan minw bɛɛ dilan Masaba ka soo kama, u bɛɛ tun dilanna ni zira ye k'a jɔsi.\n46Masacɛ y'a kɛ a ye minan nunu dilan Zurudɛn baji kɛnɛ la. U y'u yelen bɔgɔmana kɔnɔ Sukɔti ni Saritan duguw cɛ. 47Solomani ye minan nunu bɛɛ bila u bilayɔrɔw la ten. A ma se ka zira nunu gwiliya jati tugu, bari u tun ka ca haali.\n48- Solomani ye minan wɛrɛw fana dilan Masaba ka soo kama. A ye sarakabɔyɔrɔ dilan ni sanu ye. Buru minw be di Masaba ma, olu be to ka bila tabali min kan, ale fana tun dilanna ni sanu ye. 49- A tun ye fitinɛ bilafɛnw deen tan dilan ni sanu yɛrɛ yɛrɛ ye, ka duuru bila kinibolo fɛ ka duuru bila numanbolo fɛ, boon saniyanin nin ɲafɛ, fitinɛw, kuruyɔrɔ be minw na i ko feerenw, ni fitinɛ daa bɔfɛnw, ka olu dilan ni sanu ye. 50A fana ye dagaw ni fitinɛ juru tigɛminanw, ani jifilenw, ni filenw ani wusulandagaw dilan ni sanu yɛrɛ yɛrɛ ye. A ye Yɔrɔ Senumanw ka Senuman dalakonw minɛyɔrɔw dilan ni sanu ye ka Alabatoso taw fana kɛ ten. 51- Masacɛ Solomani tilara Masaba ka soo baara bɛɛ la tuma min na, a facɛ Dawuda tun ye warigwɛ ni sanu, ani minan minw di Masaba ma, a ye olu ta ka taga u bila Masaba ka soo nafolo marayɔrɔ la.


Zan 9 AKKDC08 - Yezu tɛmɛtɔ ye cɛɛ dɔ ye min fiɲɛntɔman - Bible Search\nYezu be fiɲɛntɔcɛ dɔ ɲaa yɛlɛ\n1Yezu tɛmɛtɔ ye cɛɛ dɔ ye min fiɲɛntɔman wolola. 2Kalandenw ye Yezu ɲininga ko: «Karamɔgɔ, mun na cɛɛ nin fiɲɛntɔman wolola? Ale yɛrɛ ka hakɛ kosɔn wa, walima a wolobagaw ta?» 3Yezu y'u jaabi ko: «Ale ka koo tɛ, a somɔgɔw fana ka koo tɛ. Nga nin kɛra, waasa Ala ka sebagaya ka yira o sababu la. 4Tile be yen tuma min na, an ka kan ka n cibaga ka baara kɛ o waati la le. Yanni dɔɔni, ni suu kora, baara te se ka kɛ tugu. 5- Ka ne to diɲɛ na, ne le ye diɲɛ ka yeelen ye.» 6Yezu y'o kuma nunu fɔ ka ban minkɛ, a y'a daji tu duguma ka bɔgɔ nɔɔni n'o ye k'a mɔ fiɲɛntɔcɛ ɲaa na 7k'a fɔ a ye ko: «Taga ko Silowe jii la.» (Silowe kɔrɔ ko ciden.) Fiɲɛntɔ nin tagara ko yen, a kɔsegitɔ, a tun be yeli kɛra.\n8A sigiɲɔgɔn minw tun b'a lɔn ka kɔrɔ saraka daali la, olu nan'a ye, u y'a fɔ ko: «Min tun be sigi yan ka daalili kɛ, ale tɛ wa?» 9Dɔw ko ale yɛrɛ lo. Dɔw ko ale tɛ, ko u bɔra ɲɔgɔn ma le. Nga cɛɛ ko: «Ne yɛrɛ yɛrɛ lo.» 10U y'a ɲininga ko: «Ɔnhɔn, i ɲaa do yɛlɛla cogo di?» 11A y'u jaabi ko: «U be cɛɛ min wele ko Yezu, ale lo ye bɔgɔ kɛ ka n ɲaa mɔ n'a ye ko n ka taga ko Silowe jii la. Ne tagara ko, ne ɲaa yɛlɛla.» 12U y'a ɲininga ko: «A be min?» A y'u jaabi ko ale m'a lɔn.\n13Cɛɛ min tun ye fiɲɛntɔ ye, u y'ale minɛ ka taga n'a ye *Fariziɲɛw fɛ. 14K'a sɔrɔ lafiɲɛlon tun lo Yezu ye bɔgɔ nɔɔni ka cɛɛ ɲaa yɛlɛ n'a ye. 15Fariziɲɛw fana ye cɛɛ ɲininga ko a ɲaa yɛlɛla cogo di. A y'u jaabi ko: «A ye bɔgɔ mɔ n ɲaa na, n ye n ɲaa ko, n be yeli kɛ sisan.» 16Fariziɲɛ nunu dɔw y'a fɔ ko: «Ale cɛtɔgɔ nin te lafiɲɛlon bato. O tuma na, a ma bɔ Ala fɛ.» Nga dɔw ko: «Hakɛkɛla be se ka kabako nin ɲɔgɔn kɛ wa?» O yɔrɔ la, u daa fɔnna ɲɔgɔn kɔ. 17U ye cɛɛ ɲininga tugu ko: «Cɛɛ min y'i ɲaa yɛlɛ nin, ele be mun le fɔ a ka koo la?» A y'u jaabi ko: «Cɛɛ nin ye kira le ye.» 18O bɛɛ n'a ta, zuwifuw ma sɔn ka l'a la ko cɛɛ nin tun ye fiɲɛntɔ ye ka kɔrɔ, fɔɔ u y'a ka somɔgɔw le wele 19k'u ɲininga ko: «Cɛɛ nin y'aw ka woloden ye wa? Aw ko a fiɲɛntɔman le wolola! A do kɛra di a be yeli kɛ sisan?» 20A wolobagaw y'u jaabi ko: «Anw kɔni y'a lɔn ko an deen lo, a fana fiɲɛntɔman le wolola. 21A ɲaa yɛlɛko, an te dɔ lɔn o la. Aw k'a yɛrɛ ɲininga o la, denmisɛn tɛ, a ka kan ka se k'o ɲafɔ aw ye.» 22A wolobagaw y'o fɔ bari u tun be siran u ka siya ɲamɔgɔw ɲa. U bɛnnin tun b'a la ko ni mɔgɔ o mɔgɔ y'a fɔ ko Yezu ye Ala ka Mɔgɔ wolomanin nin ye, k'o tigi seen tena don kalanso kɔnɔ tugu. 23O kama, a wolobagaw y'a fɔ k'u k'a yɛrɛ ɲininga, ko denmisɛn tɛ.\n24Fariziɲɛw ye cɛɛ wele tugu k'a fɔ a ye ko: «Anw y'a lɔn ko i ɲaa yɛlɛbaga nin ye hakɛkɛla ye. Tiɲɛ fɔ an ye Ala kama.» 25A y'u jaabi ko: «Ne kɔni m'a lɔn ni hakɛkɛla lo dɛ! Ne be koo kelen dama lɔn, ne tun ye fiɲɛntɔ ye, nga sisan ne be yeli kɛ.» 26U y'a ɲininga ko: «A ye mun le kɛ i la? A y'i ɲaa yɛlɛ cogo di?» 27Cɛɛ y'u jaabi ko: «Ne tun kɔnna k'o ɲafɔ aw ye, aw m'aw tulo malɔ n fɛ. Mun na aw b'a fɛ k'o kuma kelen nin lamɛn tugu? Kɔni aw fana t'a fɛ ka kɛ a ka kalandenw ye dɛ!» 28Fariziɲɛw y'a daminɛ ka cɛɛ nɛni, u y'a fɔ a ye ko: «E le y'a ka kalanden ye. Anw kɔni ye Musa ka kalandenw ye. 29An y'a lɔn ko Ala kumana Musa fɛ. Nga nin do, an t'a bɔyɔrɔ lɔn.» 30Cɛɛ y'a fɔ u ye ko: «Aa, nin le ye kabako nin ye. Aw m'a bɔyɔrɔ lɔn k'a sɔrɔ a ye ne ɲaa yɛlɛ. 31An kɔni b'a lɔn ko Ala te hakɛkɛla ka daalili jaabi. Nga mɔgɔ min be siran Ala ɲa n'a b'a sago kɛ, a b'ale lo jaabi. 32An m'a mɛn ka ye fɔlɔ ko mɔgɔ min fiɲɛntɔman wolola, ko dɔ y'o ɲaa yɛlɛ. 33Ni cɛɛ nin tun ma bɔ Ala fɛ, a tun tena se ka foyi kɛ.» 34U y'a fɔ a ye ko: «Ele ye hakɛkɛla ye kabini e wolotuma, e be na lɔ yan ko i b'an kalan!» U y'a gwɛn ka bɔ kɛnɛma.\n35Yezu y'a mɛn k'u y'a gwɛn minkɛ, a nan'a kunbɛn. A y'a ɲininga ko: «I lara Mɔgɔ Dencɛ la wa?» 36Cɛɛ y'a jaabi ko: «Kɔrɔ, jɔn lo, waasa ne ka l'a la?» 37Yezu ko: «I y'a ye ka ban. Ale lo be kumana i fɛ ten jaati.» 38Cɛɛ ko: «Ne lara e la Matigi.» A y'a kunbiri gwan Yezu kɔrɔ.\n39O kɔ, Yezu ko: «Ne nana diɲɛ nin na kiti le kama. O la, minw ɲaa te yeli kɛ, olu ɲaa ka yɛlɛ. Minw be yeli kɛ, olu ka fiɲɛn.» 40Fariziɲɛ minw tun be n'a ye o yɔrɔ la k'a ka kuma nin mɛn, olu y'a ɲininga ko: «Anw fana ye fiɲɛntɔw ye wa?» 41Yezu y'u jaabi ko: «N'aw tun fiɲɛnnin lo, hakɛ tun tena sɔrɔ aw kan. Nga aw b'a fɔ minkɛ ko aw be yeli kɛ, o kama, aw ka hakɛ b'aw kan.»


Sam 2nan 19 AKKDC08 - O la, masacɛ dusu kasira kosɔbɛ. - Bible Search\nSam 2nan 18 Sam 2nan 20\nSam 2nan 19\nDawuda be kasi a dencɛ sayako la\n1O la, masacɛ dusu kasira kosɔbɛ. A yɛlɛla sanbon kan dugu donda bulonda sanfɛ ka kasi. A tun be taama n'a b'a fɔra ko: «Ne dencɛ Abisalɔn! Ne dencɛ, ne dencɛ Abisalɔn! Ne le tun ka kan ka sa i nɔɔ na. Abisalɔn, ne dencɛ, ne dencɛ!» 2U tagar'a fɔ Zowabu ye ko masacɛ be kasira, ko a be to ka kasi a deen Abisalɔn ka saya kosɔn. 3O loon na, see min sɔrɔla, o tilara ka kɛ dusukasi ye kɛlɛdenw bɛɛ fɛ, bari u y'a mɛn ko masacɛ dusu kasinin lo a dencɛ sako la. 4O loon na, kɛlɛdenw dɛnna ka don dugu kɔnɔ i n'a fɔ mɔgɔ minw maloyara, n'u bɔra kɛlɛkɛyɔrɔ la ni u be bolila ka na soo. 5O y'a sɔrɔ masacɛ tun ye fani biri a ɲaa kan, n'a be to ka kule ko: «Ne dencɛ Abisalɔn! Abisalɔn ne dencɛ, ne dencɛ!»\n6Zowabu donn'a fɛ a ka soo kɔnɔ k'a fɔ a ye ko: «E b'i ka kɛlɛdenw maloyara le bii, minw y'i nii kisi bii, n'i dencɛw n'i denmusow, n'i musow, an'i ka gɛrɛfɛmusow ta. 7I koo ka go mɔgɔ minw ye, olu koo le ka d'i ye. I koo ka di minw ye, olu koo ka go i ye. E y'a yira bii ko i kuntigiw ni kɛlɛdenw te foyi ye i fɛ. Ne y'a faamu ko n'an yɛrɛ bɛɛ tun sara bii, Abisalɔn ka to nii na, o le tun ka d'i ye. 8Wili sisan sa, ka bɔ k'i ka kɛlɛdenw jigi tugu. N'o tɛ, ne be kali ni Masaba tɔgɔ ye ko dugu te na gwɛ ka mɔgɔ si sɔrɔ i gɛrɛfɛ fewu. O fana bena gwɛlɛya i ma ka tɛmɛ gwɛlɛya kan minw bɛɛ y'i sɔrɔ kabini i kanbelentuma na fɔɔ ka na se bii ma.» 9O la, masacɛ wilila ka bɔ ka sigi dugu donda la. U y'a fɔ kɛlɛdenw ye ko masacɛ siginin be dugu donda la. U bɛɛ nan'a fɛ.\nDawuda be don Zeruzalɛmu tugu\nO y'a sɔrɔ Abisalɔn ka kɛlɛdenw tun bolila ka taga u ka soow kɔnɔ. 10Ka Isirayɛliden tɔw to u ka maraw kɔnɔ, u bɛɛ tora ka ɲɔgɔn sɔsɔ k'a fɔ ko: «Masacɛ nin le y'an bɔsi an juguw bolo, ale lo y'an bɔsi filisiw bolo. Sisan a bolila Abisalɔn ɲa ka jamana bila. 11An tun ye Abisalɔn woloma ko a ka sigi an kunna, ale do sara kɛlɛkɛyɔrɔ la. An t'a to masacɛ be kɔsegi ka na wa?»\n12Masacɛ Dawuda fana ye cira bila k'u ka ta'a fɔ sarakalasebaga Sadɔki ni Abiyatari ye ko: «Aw k'a fɔ Zuda kɔmɔgɔw cɛkɔrɔbaw ye ko mun na u be to kɔfɛ n'u te na masacɛ minɛ ka taga n'a ye a ka soo? K'a sɔrɔ Isirayɛliden tɔw be min fɔra, o sera ne masacɛ ma ka ban. 13Aw ye ne balimaw ye, ne dɔ le ye aw ye. Mun na aw tora kɔfɛ n'aw ma na masacɛ minɛ ka kɔsegi n'a ye? 14Aw k'a fɔ Amaza ye, ko ale te ne dɔ ye wa? Ni ne m'a kɛ kɛlɛdenw ɲamɔgɔ ye Zowabu nɔɔ na, a ka to o la tuma bɛɛ, Ala kana ne to.» 15Dawuda ye Zuda kɔmɔgɔw bɛɛ hakili yɛlɛma k'u ka miiriya kɛ kelen ye. U ye ciden bila ka ta'a fɔ a ye ko ale n'a ka kɛlɛdenw bɛɛ ka segi ka na.\nSimeyi be kisi Dawuda sababu la\n16Masacɛ kɔsegira ka na se Zurudɛn baji daa la. O y'a sɔrɔ Zuda kɔmɔgɔw tun tagara Giligali, janko ka masacɛ kunbɛn ani k'a dɛmɛ ka Zurudɛn baji tigɛ.\n17- Bɛnzamɛn kɔmɔgɔ Gera dencɛ Simeyi ka bɔ Bawurimu teliyara ka taga fara Zuda kɔmɔgɔw kan ka taga masacɛ Dawuda kunbɛn. 18Bɛnzamɛn kɔmɔgɔw mɔgɔ waa kelen tun be n'a ye, ani Sayuli ka somɔgɔw ka baaraden Siba, n'a deen mɔgɔ tan ni duuru, n'a ka baaraden mɔgɔ mugan. U tun ka kan ka taga joona joona Zurudɛn baji daa la ka masacɛ kunbɛn. 19O y'a sɔrɔ u tun be masacɛ ka somɔgɔw tigɛra baa tigɛyɔrɔ la, ani ka masacɛ sagolakow kɛ.\nMasacɛ tun be Zurudɛn baji tigɛra tuma min na, Gera dencɛ Simeyi y'a kunbiri gwan a ɲafɛ, 20k'a fɔ a ye ko: «Ne matigi, ne ka hakɛ yafa! Kan'a mara i hakili la ko i ka baaraden tun ye kojugu kɛ, masacɛ ne matigi bɔlon na Zeruzalɛmu. Masacɛ, ɲinɛ n'o ye. 21Bari ne, i ka baaraden y'a lɔn ko n tun ye hakɛ kɛ. Bii, ne kɔnna ka na masacɛ, ne matigi kunbɛnyɔrɔ la Isirayɛli jamana kɔgɔdugu mara mɔgɔw bɛɛ ɲa.»\n22Seruya dencɛ Abisayi y'a fɔ ko Simeyi ka kan ka faga. Bari a ye Masaba ka mɔgɔ wolomanin danga. 23Nga Dawuda y'a fɔ ko: «Mun le be ne ni aw Seruya dencɛw cɛ? Mun na aw be ne sɔsɔra bii? Mɔgɔ ka kan ka faga Isirayɛlidenw cɛma bii wa? Ne lanin t'a la ko ne le ye Isirayɛlidenw ka masacɛ ye bii wa?» 24O kɔ, a y'a fɔ Simeyi ye ko: «I tena sa.» Masacɛ kalila.\nDawuda ni Mefibosɛti be bɛn\n25- Sayuli mamaden Mefibosɛti fana nana masacɛ kunbɛn. Kabini masacɛ bɔlon fɔɔ a kɔsegilon hɛrɛ la, Mefibosɛti tun m'a seen ko, ani k'a bonbosi li k'a ka faniw ko yɛrɛ. 26A nana masacɛ fɛ tuma min na, masacɛ y'a fɔ a ye ko: «Mefibosɛti, mun na i ma tugu ne kɔ?» 27A ye masacɛ jaabi ko: «Masacɛ, ne matigi, ne ka baaraden le ye n ɲagami. I ka baaraden ye muruku ye. Ne tun y'a fɔ ko ne bena n ka fali labɛn ka wili ka tugu i kɔ. Ne ka baaraden le ye n ɲagami. 28A fana y'i ka baaraden tɔgɔ cɛn i fɛ. Nga masacɛ, ne matigi be i n'a fɔ Ala ka mɛlɛkɛ. Fɛɛn min ka d'i ye, i k'o kɛ. 29Ele masacɛ tun ka kan ka ne mamacɛ ka somɔgɔw bɛɛ faga, o n'a ta bɛɛ, i y'a kɛ ne, i ka baaraden be dumuni kɛ i fɛ. Ne be se ka mun le daali masacɛ fɛ tugu sa?» 30Masacɛ y'a fɔ a ye ko a ka kuma caaman to. Ko ale y'a latigɛ ko ale Mefibosɛti ni Siba bena Sayuli ka forow tilan u ni ɲɔgɔn cɛ. 31Mefibosɛti y'a fɔ masacɛ ye ko a ka to n'u bɛɛ ye yɛrɛ, ko a daan ye masacɛ, ale matigi ka don hɛrɛ la a ka soo kɔnɔ.\nDawuda be Barizilayi sara\n32- Galaadika Barizilayi bɔra Orogɛlimu, ka na Zurudɛn baji tigɛ ni masacɛ ye, janko a k'a bila sira Zurudɛn baji kɔfɛ. 33Barizilayi tun kɔrɔla kosɔbɛ, a sii tun ye saan bi seegi ye. Ka masacɛ to Maanayimu, a tun y'a dɛmɛ, bari nafolobatigi tun lo. 34Masacɛ y'a fɔ Barizilayi ye ko a k'a to u be taga ɲɔgɔn fɛ Zeruzalɛmu, ko ale bena janto a la yen. 35Nga a y'a fɔ masacɛ ye ko: «Ne bena saan joli le kɛ tugu, janko n bena taga n'ele ye Zeruzalɛmu? 36Ne sii sera saan bi seegi ma bii. Ne be se ka fɛnɲuman lɔn k'a bɔ fɛnjugu la wa? I ka baaraden be se ka diya bɔ dumuni ni minnifɛn na tugu wa? Ne be se ka dɔnkililabagaw kaan mɛn tugu wa? Mun na i ka baaraden bena taga kɛ doni ye masacɛ, ne matigi kunna? 37Ne bena taga n'i ye ɲafɛ dɔɔni Zurudɛn baji kɔfɛ. Mun na masacɛ b'o ɲɔgɔn kɛ ka ne boɲa? 38A to ne be kɔsegi, ka taga sa ne yɛrɛ ka dugu kɔnɔ, n facɛ ni n bamuso ka kaburu gɛrɛfɛ. Nga i ka baaraden Kimuyamu n dencɛ filɛ, ale bena jii tigɛ ni masacɛ, n matigi ye. Fɛɛn min ka d'i ye, i k'o kɛ a ye.» 39Masacɛ y'a fɔ ko: «Kimuyamu bena baa tigɛ ni ne ye. Fɛɛn min ka d'i ye, ne bena o le kɛ a ye. I mako mana kɛ fɛɛn o fɛɛn na, ne bena o kɛ i ye.»\n40Jama bɛɛ ye baa tigɛ ka ban tuma min na, ani masacɛ fana, a y'a bolo meleke Barizilayi la k'a fo ani ka duba kɛ a ye. O kɔ, Barizilayi kɔsegira soo.\nZuda kɔmɔgɔw ni Isirayɛliden tɔw be kɛlɛla\n41Masacɛ tagara Giligali, Kimuyamu tugur'a kɔ. O y'a sɔrɔ Zuda kɔmɔgɔw kɛlɛdenw bɛɛ ni Isirayɛliden tɔw taw tilan kelen tun ye masacɛ dɛmɛ ka Zurudɛn baji tigɛ. 42Isirayɛliden tɔw tagara masacɛ fɛ k'a fɔ a ye ko: «Mun na an balimaw Zuda kɔmɔgɔw nana banba ka masacɛ n'a ka somɔgɔw an'a ka kɛlɛdenw bɛɛ tigɛ Zurudɛn baji la, k'an to yen?» 43Zuda kɔmɔgɔw bɛɛ y'u jaabi ko: «An y'o kɛ bari an le ka surun masacɛ la. Mun na aw yɛrɛ be dimi o la? An ye masacɛ ka dumunifɛn dɔ dumu wa? Walima an ye fɛɛn dɔ minɛ wa?» 44Isirayɛliden tɔw y'u jaabi ko: «Masacɛ kɛra an ta ye ka tɛmɛ aw kan siɲɛ tan,e Dawuda yɛrɛ ye an ta ye. Mun na aw y'an dɔgɔya ten? An le kɔnna k'a fɔ ko an ben'a to an ka masacɛ be kɔsegi ka na.» Nga Zuda kɔmɔgɔw ka kuma tun ka fari ka tɛmɛ Isirayɛliden tɔw ta kan.


Zaki 4 AKKDC08 - Kɛlɛ ni sɔsɔli minw be wili aw cɛma - Bible Search\nZaki 3 Zaki 5\n1Kɛlɛ ni sɔsɔli minw be wili aw cɛma wo, olu be bɔ min le? O be bɔ nigɛjuguw la minw b'aw ɲɔtiɲɔtira. 2Fɛɛn dɔw nigɛ b'aw la, nga aw t'o sɔrɔ, aw be mɔgɔ faga ka kɔnɔnajuguya kɛ, nga aw be min fɛ, aw te se k'o sɔrɔ. Kɛlɛ ni sɔsɔliw be wili aw cɛma. Aw te foyi sɔrɔ bari aw t'a daali Ala fɛ. 3Aw man'a daali fana, aw te foyi sɔrɔ bari aw ka miiriya ma ɲi. Aw b'a daali aw yɛrɛ ka nigɛla dama kosɔn. 4Aw tilenbali nunu! Aw m'a lɔn ko ni mɔgɔ min ye diɲɛ koo diya a yɛrɛ ye, k'o tigi ni Ala te bɛn wa? Ayiwa, ni mɔgɔ min be diɲɛ koo diya a yɛrɛ ye, o tigi b'a yɛrɛ kɛ Ala jugu ye. 5A fɔra Ala ka kuma na ko: «A ye nii min don aw la, a be keliya o le la.» Aw ka miiri la k'o ye kumafu ye wa? 6- A be koo bɛɛ kɛ k'a ka nɛɛma yira. O la, a fɔra Ala ka kuma na ko: «A be nɛɛma kɛ mɔgɔmajigininw ye, ka fariya yɛrɛboɲalaw ma.» 7Aw k'aw yɛrɛ majigi Ala ye ka ban Sutana ma. O la, a bena aw ye k'aw to yen. 8Aw ye gwɛrɛ Ala la, ale fana bena gwɛrɛ aw la. Hakɛkɛla nunu! Aw y'aw bolo n'aw dusu saniya. Kɔnɔ fila tigi nunu! 9Aw ye nimisa ka kasi kosɔbɛ, aw k'aw ka yɛlɛko kɛ kasi ye, k'aw ka nisɔndiya yɛlɛma ka kɛ dusukasi ye. 10Aw k'aw yɛrɛ majigi Matigi ye, a bena kunkɔrɔta di aw ma.\n11N balimaw, aw kana ɲɔgɔn tɔgɔjugu fɔ, ni min y'a tɔɲɔgɔn tɔgɔjugu fɔ, walima k'a jalaki, o tigi be kumajugu fɔ Ala ka sariya la, k'a dɔgɔya. K'a sɔrɔ mɔgɔ min be sariya dɔgɔya, o tigi te sariya batobaga ye, nga a b'a dɔgɔya le. 12Sariyasigibaga ni kititigɛbaga ye Ala kelenpe ye, ale min be se ka mɔgɔ kisi, walima k'a halaki. E min b'i tɔɲɔgɔn jalaki, e ye jɔn ye?\nAw kana aw yɛrɛ boɲa\n13Ayiwa, aw minw b'a fɔ ko: «Bii, walima sini, an bena taga dugu nin na ka jago kɛ saan kelen ka wari sɔrɔ.» 14- K'a sɔrɔ aw m'a lɔn ni sini bena kɛ cogo min na aw fɛ, bari aw be i n'a fɔ komiji. 15Nga aw ka kan k'a fɔ ko ni Matigi sɔnna, ko aw bena nin ni nin kɛ. 16Aw b'aw yɛrɛ boɲa n'aw ka kuma fufafu ye. K'a sɔrɔ o ɲɔgɔn ma ɲi. 17Ayiwa, mɔgɔ min be koɲuman lɔn n'a t'a kɛ, o tigi ye hakɛ kɛ.


Eza 7 AKKDC08 - Oziyasi deen Yotamu dencɛ Akazi ka - Bible Search\nEza 6 Eza 8\nKuma min fɔra masacɛ Akazi ye\n1- Oziyasi deen Yotamu dencɛ Akazi ka masaya tile la Zuda mara kunna, Siri masacɛ Eresin ni Eremaliyawu dencɛ Peka min ye Isirayɛli mara masacɛ ye, olu wilila ka na Zeruzalɛmu kama. Nga u ma se k'a minɛ.\n2U taar'o kibaru fɔ Dawuda ka soo ko: «Siri kɛlɛdenw nana jigi Efarayimu mara la.» Akazi n'a ka jama kɔnɔ gwanna, fɔɔ u yɛrɛyɛrɛla i n'a fɔ fɔɲɔ be yiriw magamaga cogo min na tuu kɔnɔ.\n3Masaba y'a fɔ Ezayi ye ko: «E n'i dencɛ Seyariyasubi ka bɔ ka taga Akazi kunbɛn. Jisira min be taga don Sanfɛdalan kɔnɔ, a be o daminɛyɔrɔ la, Fanikobaga ka foro sira daa la. 4I ben'a fɔ a ye ko: ‹I hakili sigi, kana siran! Kan'i fari faga Sirika Eresin ni Eremaliyawu dencɛ ka fariya kosɔn. U kɛra i n'a fɔ lɔgɔ fila, minw mananin lo. 5Siri jamana ni Eremaliyawu dencɛ ani Efarayimu mara bɛnn'a la i kama ko: 6An ka taga Zuda mara kama k'a kɛlɛ. An bena u sama ka far'an kan. An bena Tabeyɛli dencɛ sigi yen masaya la. 7Nga Matigi, Masaba ko:\nO koo nin tena se ka kɛ fewu.\n8Bari, Siri jamana ka masadugu ye Damasi ye,\nDamasi masacɛ fana ye Eresin ye.\nAyiwa, yanni saan bi wɔɔrɔ ni duuru,\nEfarayimu tena jati ka fara siyaw kan,\na bena tunu.\n9Efarayimu ka masadugu ye Samari ye,\nSamari masacɛ fana ye Eremaliyawu dencɛ ye.\nN'aw ma lɔ ka ɲa, aw tena to yen.› »\nEmanuwɛli ka koo\n10Masaba y'a fɔ Akazi ye tugu ko: 11«A ɲini ne Masaba e ka Ala fɛ ko n ka taamasiɲɛ dɔ yira i la ka bɔ lahara, walima fɔɔ sankolo la.» 12Akazi y'a jaabi ko: «Ne tena foyi ɲini. Ne tena Masaba kɔrɔbɔ.»\n13O kɔ, Ezayi ko: «Dawuda ka soo ka mɛnni kɛ sa! Aw be ɲɔgɔnsɛgɛn min na, o ka dɔgɔ wa? N'aw be na n ka Ala fana sɛgɛn! 14- O la sa, Matigi yɛrɛ le bena taamasiɲɛ di aw ma. Ayiwa, sunguru dɔ be na kɔnɔ ta. A bena dencɛ wolo, k'a tɔgɔ la ko Emanuwɛli.b 15A bena balo ni naare ani lii ye, fɔɔ ka na koo lɔn, ka ban kojugu la, ka koɲuman kɛ. 16Nga sanni deen nin ka koo lɔn ko a be ban kojugu la ka koɲuman kɛ, i be siranna jamana min ka masacɛ fila ɲa, o yɔrɔ lakolon bena to. 17Masaba ben'a kɛ e n'i ka siya be loon dɔ ye, i faa ka soo ma min ɲɔgɔn ye ka tɛmɛ kabini Efarayimu faranna Zuda mara la. O ye koo ye min fɔra ka sin Asiri masacɛ nako ma.\n18«O loon na, limɔgɔ minw be fɔɔ Ezipiti kɔda daan na, ani liden minw be Asiri jamana la, Masaba bena u wele ka na. 19U bɛɛ bena na sigisigi kɔbolo jigijigijuguw daa la, ni farawow la. U bena sigi tudenninw bɛɛ la, ni jiyɔrɔw bɛɛ la. 20O loon na, Matigi bena serefɛ ta fɔɔ Efarati baji kɔ. O serefɛ ye Asiri masacɛ ye. A bena ale kɛ k'aw kuun li, k'aw sensiw li, ani aw bonbosiw fana. 21O waati la, mɔgɔ kelen kelen bɛɛ ka begɛn balotaw bena kɛ misi kelen, ani baa fila ye. 22Nɔnɔ cayakojugu kosɔn, mɔgɔw bena to ka naare dumu. Tiɲɛ na, minw bɛɛ bena to jamana kɔnɔ, olu balofɛn bena kɛ naare, ni lii le ye. 23O waati la, foro o foro kɔnɔ ni *ɛrɛzɛnsun waa kelen be sɔrɔ, n'o sɔngɔ ka kan ka kɛ warigwɛ kuru waa kelen ye, o yɔrɔ bena fa ŋɔniw na. 24U bena taga donsoya kɛ yen, ni kala ni biɲɛw ye. Bari jamana bɛɛ bena kɛ ŋɔniw ye. 25Kulu minw bɛɛ tun be sɛnɛ ni daba ye, mɔgɔw tena taga yen ŋɔniw ɲasiran kosɔn. O bena kɛ misiw dɛndɛyɔrɔ ye, ani sagaw ka dumunikɛyɔrɔ ye.»


Zud 13 AKKDC08 - Suu kora tuma min na, a ka baarakɛlaw - Bible Search\nZud 12 Zud 14\nZuditi be Olofɛrine faga\n1Suu kora tuma min na, a ka baarakɛlaw teliyara ka taga. Bagowasi tora kɛnɛma ka faniso daa tugu. Mɔgɔ minw nana dumuni kɛyɔrɔ la, a y'a kɛ olu bɔra u matigi fɛ ka taga. U tagara la, bɛɛ tun sigɛnna bari u tun ye minni kɛ k'a dama tɛmɛ. 2Zuditi kelen tora faniso kɔnɔ ni Olofɛrine ye, a lanin tun be tɛtɛtɛ a ka dilan kan, bari a tun fara duvɛn na k'a dama tɛmɛ. 3Zuditi y'a fɔ a ka jɔnmuso ye ko a ka lɔ kɛnɛma, a ka sibon daa la k'a kɔnɔ, yanni a b'a yɛrɛ labɛn ka bɔ. Ko a b'a fɛ ka bɔ ka taga dalili kɛ i n'a fɔ a be to k'a kɛ cogo min na loon o loon. A y'o ɲɔgɔn fɔ Bagowasi fana ye.\n4Bɛɛ bɔra yen, mɔgɔbaba fara tɔw kan, u si ma to sibon kɔnɔ. Zuditi lɔnin tun be Olofɛrine ka dilan gɛrɛfɛ. A ye Ala dali a yɛrɛ kɔnɔ ko: «Matigi, Setigi Ala, sisan i ka barika don ne ka kɛwaliw la, ne be min kɛra janko Zeruzalɛmu ka boɲa sɔrɔ. 5Nin ye waatiɲuman ye, i janto i ka mɔgɔw la, ka ne ka kolatigɛnin ɲa janko k'an juguw ɲɔɲɔ, minw wilila an kama.» 6O kɔ, a gwɛrɛla dilan na, kuun layɔrɔ faan fɛ, Olofɛrine kuun gɛrɛfɛ, k'a ka murujan ta. 7A gwɛrɛla tugu ka Olofɛrine kunsigi minɛ k'a fɔ ko: «Matigi, Isirayɛli ka Ala, ne jaa gwɛlɛya bii!» 8A y'a kaan tigɛ ni murujan ye siɲɛ fila n'a barika bɛɛ ye, k'a kuun bɔ. 9O kɔ, a y'a suu kolonkolon ka bɔ dilan kan, ka sanke bɔ dilan tutunanw na, ka sɔrɔ ka bɔ joona ka Olofɛrine kuun di a ka baarakɛmuso ma. 10Ale y'a don a ka bɔɔrɔ kɔnɔ. U bɔra ɲɔgɔn fɛ i n'a fɔ u tun be deli k'a kɛ cogo min na, ka taga Ala daliyɔrɔ la. U y'u juguw ka sigiyɔrɔ cɛtigɛ ka munumunu dingɛyɔrɔ la ka taga yɛlɛ kulu kan, Betuli be min kan, ka se dugu donda la.\nZuditi be segi Betuli\n11Zuditi tora yɔrɔjan k'a fɔ daa kɔlɔsibagaw ye ko: «Aw ye daa yɛlɛ! Ala, an ka Ala be n'an ye! Halibi a b'a fɛ k'a ka sebagaya yira Isirayɛli jamana kɔnɔ, k'a ka fanga yira an juguw la. A y'o le kɛ bii yɛrɛ.»\n12A ka dugumɔgɔw y'a kumakan mɛn tuma min na, u teliyara ka jigi ka taga u ka dugu donda faan fɛ, u ye dugu cɛkɔrɔbaw wele. 13Bɛɛ girinna, denmisɛn fara mɔgɔkɔrɔbaw kan, bari u ma se ka l'a la ko a nana. U ye daa yɛlɛ ka muso fila nunu kunbɛn. U ye tasuma mana janko u ka se ka yeli kɛ ka ɲa, u y'u lamini. 14Zuditi y'a kaan kɔrɔta k'a fɔ u ye ko: «Aw ye Ala tanu! Aw k'a tanu! Aw ye Ala tanu, ale min sɔnna ka makari Isirayɛlidenw na. A y'an juguw ɲɔɲɔ ne barika la bii suu nin na.»\n15O kɔ, a ye kungolo nin bɔ bɔɔrɔ kɔnɔ k'a yira u la k'a fɔ u ye ko: «Asiri kɛlɛmasa Olofɛrine kungolo filɛ nin ye, n'a tun lanin be sanke min jukɔrɔ, a fanin duvɛn na. Matigi y'a faga muso barika la. 16Ne b'a fɔ Matigi kosɔn, min ye ne mara n ka kokɛta la, ne sera ka Olofɛrine nigɛ n ka cɛɲa barika la, o kɛr'a halaki sababu ye. A ma se ka hakɛ kɛ ni ne ye, ka ne nɔgɔ ka maloya lase ne ma.» 17Jama bɛɛ kabakoyara kosɔbɛ, u birila ka Ala bato k'a fɔ ni kaan kelen ye ko: «An b'i fo, an ka Ala, e min y'i ka jama juguw halaki bii.» 18Oziyasi y'a fɔ Zuditi ye ko: «N denmuso, Fɛɛn bɛɛ kuntigi Ala le y'i ta ɲa ka tɛmɛ musow bɛɛ kan dugukolo kan! Matigi Ala ka tanu, ale min ye sankolo ni dugukolo dan, n'a y'i bila sira ka taga an juguw ɲamɔgɔ kuun tigɛ. 19Tiɲɛ na, i ye jigi min sɔrɔ, o koo tena bɔ mɔgɔw kɔnɔ, u hakili bena to Ala ka sebagaya nin na tuma bɛɛ. 20Ala k'a kɛ i tɔgɔ ka bɔ tuma bɛɛ! A ka koɲuman kɛ i ye, bari i ma i nii jati fɛɛn ye, an ka siya ka maloya kosɔn. I ye tilenninya kɛ an ka Ala ɲakɔrɔ, k'an ka makosa bali.» Jama bɛɛ ko: «Amiina, amiina!»


Ntalen fila ɛrɛzɛnforow ani baarakɛlaw koo la | Yezu ka ɲɛnamaya\nYezu be ntalen fila la ɛrɛzɛnforow koo la\nMATIYO 21:28-46 MARIKI 12:1-12 LUKA 20:9-19\nYEZU BE NTALEN LA DENCƐ FILA KOO LA\nYEZU BE NTALEN LA ƐRƐZƐNFORO SƐNƐBAGAW KOO LA\nAlabatoso kɔnɔ, sarakalasebagaw kuntigiw ani dugu cɛkɔrɔbaw tun ye Yezu ɲininga ko a ye setigiya sɔrɔ min ka koow kɛ? Yezu y’u jaabi cogo dɔ la fɔɔ u ma se ka foyi fɔ tugun. O kɔ, a ye ntalen dɔ la min b’a yira u ye mɔgɔ sifa minw ye tigitigi.\nYezu ko: “Deen fila tun be cɛɛ dɔ fɛ. A y’a fɔ deen fɔlɔ ye ko: ‘Bii, ne b’a fɛ i ka taga baara kɛ foro kɔnɔ.’ Deen fɔlɔ nin y’a jaabi ko: ‘Ne tena se ka taga.’ Dɔɔni a nimisara, a ye sira minɛ ka taga foro la. Facɛ nin tagara deen filanan fɛ, k’a fɔ ale ye fana, deen ko: ‘Ɔnhɔn baba, ne bena taga.’ Nga a ma taga. O deen fila nunu cɛma, jumɛn le ye a facɛ sago kɛ?” (Matiyo 21:28-31). O ɲiningali jaabili gwɛnnin lo: deen fɔlɔ lo labanna k’a facɛ sago kɛ.\nO kama Yezu y’a fɔ a kɛlɛbagaw ye ko: “Ne b’a fɔ aw ye tiɲɛ na ko lɛnpominɛlaw ni kakalamusow bena kɔn ka don aw ɲa Ala ka masaya kɔnɔ.” Lanpominɛlaw ni kakalamusow tun tɛ Ala sago kɛ a daminɛ na. Nka, u be i n’a fɔ deen fɔlɔ. U nimisara kɔfɛ, ani u be baara kɛra Ala ye sisan. K’a sɔrɔ diinan kuntigiw be i n’a fɔ deen filanan. U b’a fɔ k’u be baara kɛ Ala ye nka u t’o kɛra tiɲɛn tiɲɛn na. Yezu ko: “Zan [Batizelikɛla] nana aw fɛ ka taamacogoɲuman yira aw la. Aw ma sɔn o ma, nga lɛnpominɛlaw ni kakalamusow sɔnna o ma. Aw y’o ye, aw ma sɔn k’aw dusu yɛlɛma ka la a la.”—Matiyo 21:31, 32.\nYezu ye ntalen wɛrɛ la tugun. Sisan ta la, a m’a yira dɔrɔn ko diinan kuntigiw tɛ baara kɛra Ala ye dɛ, a ko u ka jugu yɛrɛ. A ko: “Cɛɛ dɔ ye ɛrɛzɛnforo bɔ. A ye kogo lɔ k’a lamini, ka dingɛ sogi ka ɛrɛzɛn nin jii bɔyɔrɔ dilan, ka sangaso lɔ a kɔlɔsibagaw ye. A y’a don baarakɛla dɔw bolo. O kɔ, a tagara taama na. Ɛrɛzɛn mɔna tuma min na, a y’a ka jɔɔn dɔ ci baarakɛla nunu fɛ ko a ka taga ale niyɔrɔ minɛ. U y’o jɔɔn nin minɛ k’a bugɔ k’a bololakolon bila ka taga. Forotigi ye jɔɔn wɛrɛ ci u fɛ. U y’o fana bugɔ a kuun na k’a nɛni. Forotigi ye jɔɔn wɛrɛ bila ka taga, u y’o faga. O kɔ, a ye jɔɔn caaman ci u fɛ tugu, u ye dɔw bugɔ ka dɔw faga.”—Mariki 12:1-5.\nMinw be Yezu lamɛnna, yala u y’o ntalen faamu wa? N’a sɔrɔ u hakili be kira Ezayi ka kumaw nunu na: “Masaba, Setigi ka ɛrɛzɛnforo ye Isirayɛlidenw le ye. Zude mara mɔgɔw le kɛra ɛrɛzɛnsunw ye, minw koo tun ka d’a ye haali. A tun be tilenninya le kɔnɔn’u fɛ, nga tilenbaliya le be kɛra.” (Ezayi 5:7). Yezu ka ntalen n’o kiraya kuma bɛɛ ye kelen ye: Jehova lo ye forotigi ye, Israɛl siya lo ye ɛrɛzɛnforo ye, kogo min kɛra ka foro lamini walisa k’a latanga, o ye Ala ka Sariya lo ye. Jehova ye kiraw ci ka na a ka mɔgɔw kalan ani k’u dɛmɛ ka kɛ ni kɛwale ɲumanw ye.\nNka, “jɔɔn” minw cira foro ‘baarakɛlaw’ ma, u y’u tɔɔrɔ ani k’u faga. Yezu y’a ɲɛfɔ ko: “Mɔgɔ kelen min tora forotigi fɛ sisan, o y’a dencɛ ye. A tun b’o kanu kosɔbɛ. A y’o fana ci u fɛ a laban na. A tun be miiri ko: ‘U bena n dencɛ boɲa.’ Nga baarakɛlaw y’a fɔ ɲɔgɔn ye ko: ‘Nin le ye cɛntala ye, aw ye na an k’a faga, cɛɛn nin bena kɛ an ta ye.’ U y’a minɛ k’a faga.”—Mariki 12:6-8.\nSisan, Yezu y’u ɲininga ko: “Forotigi bena mun kɛ sa?” (Mariki 12:9). Diinan kuntigiw y’a jaabi ko: “Wajibi lo, a tena makari o mɔgɔjugu nunu na, a bena u faga, k’a ka foro kalifa baarakɛla dɔ wɛrɛw ma, minw ben’a niyɔrɔ d’a ma ɛrɛzɛnmɔtuma na.”—Matiyo 21:41.\nDiinan kuntigiw m’a lɔn k’u ye jalaki ben u yɛrɛw kan ten sabu u ye Jehova ka “ɛrɛzɛnforo” “baarakɛla” dɔw ye. O ɛrɛzɛnforo ye Israɛl siya ye. Jehova tun be min ɲinina o baarakɛlaw fɛ, o ye ka limaniya ale Dencɛ la, o min ye Masiya ye. Yezu y’o diinan kuntigiw filɛ u ɲɛdaw la ani a y’a fɔ ko: “Siga t’a la, aw ye yɔrɔ dɔ kalan Ala ka kuma na min b’a fɔ ko: ‘Bonlɔlaw tun banna kabakuru min na, o nana kɛ kabakuru barikaman ye, boon nɔnkɔn ta. O ye kabako ye an ɲana.’” (Mariki 12:10, 11). O kɔ, Yezu y’a fɔ ka gwɛ u ye ko: “Ne b’a fɔ aw ye k’o cogo kelen la, Ala ka masaya bena bɔsi aw la, ka di siya wɛrɛw ma. Olu bena kɛwaliɲuman kɛ.”—Matiyo 21:43.\nSariya karamɔgɔw ni sarakalasebagaw kuntigiw y’a faamu ko Yezu ka “talen nin ɲaa sinnin tun be olu le ma.” (Luka 20:19). U b’a fɛ k’a faga o wagati yɛrɛ la, ale min ye “cɛntala” yɛrɛ yɛrɛ ye. Nka, u be siranna jama ɲɛ sabu jama be Yezu jati kira ye. O kama u m’a ɲini k’a faga o yɔrɔnin bɛɛ.\nYezu ka ntalen na, dencɛ fila nunu ye jɔn ni jɔn lo ye?\nYezu ka ntalen filanan na, jɔn lo ye “forotigi,” “ɛrɛzɛnforo,” ‘baarakɛlaw,’ “jɔnw” ani “cɛntala” ye?\nMun lo bena ‘baarakɛlaw’ sɔrɔ?\nA ci dɔ ma A ci dɔ ma Yezu be ntalen fila la ɛrɛzɛnforow koo la\njy sap. 106 ɲɛɛ 246-247


Sar 17 AKKDC08 - Masaba y'a fɔ Musa ye ko: «A fɔ Arɔn - Bible Search\n1Masaba y'a fɔ Musa ye ko: 2«A fɔ Arɔn n'a dencɛw ye, ani Isirayɛlidenw bɛɛ ye ko ne Masaba be min ɲini aw fɛ, o filɛ nin ye:\n3«Isirayɛlidenw cɛma, mɔgɔ o mɔgɔ mana tura, walima saga, walima baa faga jama ka sigiyɔrɔ la, walima u ka sigiyɔrɔ kɔfɛ, 4n'a ma na n'a ye Ɲɔgɔnkunbɛn fanibugu daa la k'a kɛ saraka ye ne Masaba ye, n ka soo daa la, o tigi ye kunko sɔrɔ bari a ye joli bɔn gwansan. U k'a gwɛn ka bɔ a ka mɔgɔw cɛma. 5O ka kɛ janko Isirayɛlidenw be saraka minw faga kongo kɔnɔ, u ka na n'olu ye sarakalasebaga fɛ ɲɔgɔnkunbɛn fanibugu daa la ne Masaba ɲakɔrɔ, k'u kɛ jɛnɲɔgɔnya sarakaw ye ne ye. 6Sarakalasebaga k'u joli seriseri ne ka sarakabɔyɔrɔ kan Ɲɔgɔnkunbɛn fanibugu daa la k'u tulu jɛni. Fɛɛn lo min kasa ka di ne Masaba ye. 7O la, u tun be to ka kakalaya kɛ ka bakɔrɔnin jaa minw sɔn, u kana u ka sarakaw faga olu ye tugu. O ye sariya ye min tena dabila abada u n'u kɔmɔgɔw bɛɛ fɛ.\n8«A fɔ u ye fana ko ni Isirayɛliden fɛɛn o fɛɛn, walima lonan min siginin be u cɛma, n'olu dɔ b'a fɛ ka saraka jɛnita, walima saraka sifa wɛrɛ bɔ, 9n'a ma na n'a ye Ɲɔgɔnkunbɛn fanibugu daa la k'a kɛ saraka ye ne Masaba ye, o tigi ka gwɛn ka bɔ a ka mɔgɔw cɛma.\nJoli dumuko sariya\n10- «Ni Isirayɛliden fɛɛn o fɛɛn ye joli dumu, walima lonan min siginin be u cɛma, ne bena wili o tigi kama k'a gwɛn ka bɔ a ka mɔgɔw cɛma. 11- Bari, danfɛn bɛɛ nii b'a joli la. Ne y'o di aw ma janko aw ka se ka hakɛ yafa daali n'o ye sarakabɔyɔrɔ kan, bari joli ye nii ye. O le kosɔn, a be se k'a kɛ hakɛ be yafa. 12O le y'a to ne y'a fɔ Isirayɛlidenw ye ko u si kana joli dumu, lonan min be u cɛma, olu si kan'a dumu fana.\n13«Ni Isirayɛliden dɔ, walima lonan minw b'u cɛma, n'o dɔ ye sogo, walima kɔnɔ sɔrɔ yaalayɔrɔ la, min be dumu, a k'o fɛɛn joli bɔn duguma ka buguri kɛ k'a datugu. 14Danfɛn bɛɛ nii y'a joli ye. O le y'a to ne y'a fɔ Isirayɛlidenw ye k'u kana fɛɛn si joli dumu, bari danfɛn bɛɛ nii y'a joli ye. Ni mɔgɔ o mɔgɔ ye joli dumu, o tigi bena gwɛn ka bɔ a ka mɔgɔw cɛma.\n15«Ni sogo min sar'a yɛrɛ ma, walima ni wara ye min minɛ, ni mɔgɔ ye o ɲimi, dugulen wo, lonan wo, o tigi k'a ka faniw ko ka jii ko. A nɔgɔnin fana be to fɔɔ wulafɛ. O kɔ, a be saniya. 16Nga n'a m'a ka faniw ko ka jii ko, a ka tilenbaliya bena kɛ a yɛrɛ kunko ye.»


Yezu be cɛɛ dɔ kɛnɛya min fiyentɔman wolola | Yezu ka ɲɛnamaya\nYezu be cɛɛ dɔ kɛnɛya min fiyentɔman wolola\nYEZU YE DARIKƐLA DƆ KƐNƐYA MIN YE FIYENTƆ YE KABI A WOLOTUMA\nYezu bele be Zeruzalɛmu, lafiɲɛlon na. Ale n’a ka kalandenw be tagamana dugu kɔnɔ. U ye darikɛla dɔ ye min ye fiyentɔ ye kabi a wolotuma. Kalandenw ye Yezu ɲininga ko: “Karamɔgɔ, mun na cɛɛ nin fiɲɛntɔman wolola? Ale yɛrɛ ka hakɛ kosɔn wa, walima a wolobagaw ta?”—Zan 9:2.\nA ma kɛ komi kalandenw b’a miirila k’o cɛɛ ye jurumu kɛ a ka ɲɛnamaya tɛmɛnin dɔ la dɛ. Nka, n’a sɔrɔ u b’u yɛrɛ ɲiningara ni mɔgɔ be se ka jurumu kɛ k’a to a bamuso kɔnɔ na. Yezu y’u jaabi ko: “Ale ka koo tɛ, a somɔgɔw fana ka koo tɛ. Nga nin kɛra, waasa Ala ka sebagaya ka yira o sababu la.” (Zan 9:3). O kɔrɔ k’o cɛɛ wala a bangebagaw nɔɔ tɛ. U ma fili wala jurumu tigitigi dɔ kɛ min y’a to a fiyentɔman wolola. Adama ka jurumu kosɔn, a deenw bɛɛ be wolo ka kɛ mɔgɔ dafabaliw ye. O kosɔn, u be ni fiɲɛ dɔw ye, i n’a fɔ fiyentɔya. Nka, cɛɛ ka bana be sababu di Yezu ma ka Ala ka baara kɛ i ko a tun kɔnna ka dɔw kɛnɛya cogo min na.\nYezu y’a yira k’o baara ye kɔrɔtɔko lo ye. A y’a fɔ ko: “Tile be yen tuma min na, an ka kan ka n cibaga ka baara kɛ o waati la le. Yanni dɔɔni, ni suu kora, baara te se ka kɛ tugu. Ka ne to diɲɛ na, ne le ye diɲɛ ka yeelen ye.” (Zan 9:4, 5). Tiɲɛn na, yanni dɔɔni Yezu bena sa ani ka kɛ dibiba la kaburu kɔnɔ, yɔrɔ min na a tɛ se ka foyi kɛ tugun. Sanni o wagati ka se, a bele ye duniɲa ka yeelen ye.\nNka, yala Yezu bena o cɛɛ kɛnɛya wa? A bena o kɛ cogo di do? A y’a daji tu duguma ka bɔgɔ fitinin nɔɔni n’o ye k’a mɔ fiyentɔcɛ ɲɛɛ na ani a y’a fɔ a ye ko: “Taga ko Silowe jii la.” (Zan 9:7). Cɛɛ tagara ko yen ani a ɲɛɛ yɛlɛla! Miiri k’a filɛ a ninsɔn diyara cogo min na ka yeli kɛ sisan kabi a wolotuma!\nA sigiɲɔgɔnw ani minw tun b’a lɔn ka kɔrɔ ko a ye fiyentɔ ye, olu kabakoyara. U ko: “Min tun be sigi yan ka daalili kɛ, ale tɛ wa?” Dɔw ko: “Ale yɛrɛ lo.” Nka, dɔw ma la a la, u ko: “Ale tɛ, . . . u bɔra ɲɔgɔn ma le.” Nka cɛɛ ko: “Ne yɛrɛ yɛrɛ lo.”—Zan 9:8, 9.\nO kama, u y’a ɲininga ko: “Ɔnhɔn, i ɲaa do yɛlɛla cogo di?” A y’u jaabi ko: “U be cɛɛ min wele ko Yezu, ale lo ye bɔgɔ kɛ ka n ɲaa mɔ n’a ye ko n ka taga ko Silowe jii la. Ne tagara ko, ne ɲaa yɛlɛla.” U y’a ɲininga ko: “A be min?” Cɛɛ y’u jaabi ko “ale m’a lɔn.”—Zan 9:10-12.\nU tagara ni cɛɛ ye Fariziɲɛw fɛ sabu olu fana tun b’a fɛ k’a lɔn a ɲɛɛw yɛlɛla cogo min na. Cɛɛ y’a fɔ u ye ko: “A ye bɔgɔ mɔ n ɲaa na, n ye n ɲaa ko, n be yeli kɛ sisan.” Fariziɲɛw ka ɲi ka ninsɔndiya n’o cɛɛ ye, tiɲɛn tɛ? Nka, u dɔw ye Yezu jalaki ko: “Ale cɛtɔgɔ nin te lafiɲɛlon bato. O tuma na, a ma bɔ Ala fɛ.” Nka dɔw ko: “Hakɛkɛla be se ka kabako nin ɲɔgɔn kɛ wa?” (Zan 9:15, 16). O la, sɔsɔli wulila u ni ɲɔgɔn cɛ.\nKomi u daa fɔnna ɲɔgɔn kɔ, u y’u ɲɛsin cɛɛ ma k’a ɲininga ko: “Cɛɛ min y’i ɲaa yɛlɛ nin, ele be mun le fɔ a ka koo la?” Cɛɛ ma sigasiga Yezu koo la hali dɔɔni. A y’u jaabi ko: “Cɛɛ nin ye kira le ye.”—Zan 9:17.\nFariziɲɛw ma sɔn ka la o la. U y’a miiri ko cɛɛ ni Yezu bɛnna kelen ma walisa ka jama lafili. Walisa ka se k’o sɔsɔliko ban, u y’a latigɛ ka cɛɛ ka bangebagaw ɲininga n’a tun ye fiyentɔ ye tiɲɛn tiɲɛn na.\nMun lo kɛra cɛɛ ka fiyentɔya sababu ye? A ka bana tɛ mun lo nɔɔ ye?\nMinw tun be fiyentɔ nin lɔn ka kɔrɔ, a kɛnɛyako ye mun lo kɛ u la?\nFariziɲɛw daa fɔnna ɲɔgɔn kɔ cogo di cɛɛ kɛnɛyali kosɔn?\nA ci dɔ ma A ci dɔ ma Yezu be cɛɛ dɔ kɛnɛya min fiyentɔman wolola\njy sap. 70 ɲɛɛ 166-167


Sar 15 AKKDC08 - Masaba y'a fɔ Musa ni Arɔn ye ko: «Aw - Bible Search\nSar 14 Sar 16\nFɛɛn minw be cɛɛw nɔgɔ\n1Masaba y'a fɔ Musa ni Arɔn ye ko: 2«Aw k'a fɔ Isirayɛlidenw ye ko: Ni dilan kan bana ye mɔgɔ dɔ minɛ, jii min be to ka bɔ o tigi ka cɛya la, o nɔgɔnin lo. 3Jii nin be to ka bɔ, walima n'a te bɔ, o le b'a tigi nɔgɔ. Jii nin b'a tigi nɔgɔ cogo min na, o filɛ nin ye: 4a be bɔ mɔgɔ min na, n'a tigi lara dilan o dilan kan, o dilan nɔgɔra. N'a sigira fɛɛn o fɛɛn kan, o fana nɔgɔra. 5Ni mɔgɔ o mɔgɔ magar'a ka dilan na, o tigi k'a ka faniw ko ka jii ko, a nɔgɔnin fana be to fɔɔ wulafɛ. 6Jii nin be bɔ mɔgɔ min na, n'o sigira fɛɛn o fɛɛn kan, mɔgɔ o mɔgɔ sigira o kan, o tigi k'a ka faniw ko ka jii ko, a nɔgɔnin fana be to fɔɔ wulafɛ. 7Ni mɔgɔ o mɔgɔ magara o banabagatɔ nin na, o tigi k'a ka faniw ko ka jii ko, a nɔgɔnin fana be to fɔɔ wulafɛ. 8N'a y'a daji tu mɔgɔ kan min saniyanin be, o tigi k'a ka faniw ko ka jii ko, a nɔgɔnin fana be to fɔɔ wulafɛ. 9Banabagatɔ nin mana yɛlɛ ka sigi fɛɛn o fɛɛn kan a ka taama na, o nɔgɔra. 10N'a sigira, walima ka la fɛɛn o fɛɛn kan, mɔgɔ o mɔgɔ mana maga o fɛɛn na, o tigi nɔgɔnin be to fɔɔ wulafɛ. Ni mɔgɔ min y'o fɛɛn nunu dɔ ta, o tigi k'a ka faniw ko ka jii ko, a nɔgɔnin fana be to fɔɔ wulafɛ. 11Banabagatɔ nin mana maga mɔgɔ o mɔgɔ la, n'a m'a tigɛ ko fɔlɔ, o tigi k'a ka faniw ko ka jii ko, a nɔgɔnin fana be to fɔɔ wulafɛ. 12Banabagatɔ nin mana maga bɔgɔminan fɛɛn o fɛɛn na, o ka ci. Ni minan yirilaman lo, a ka ko.\n13«Banabagatɔ nin mana kɛnɛya, a k'a to tile wolonwula be tɛmɛ, a be sɔrɔ k'a yɛrɛ saniya, n'o dafara, a k'a ka faniw ko ani ka jii ɲanaman kɛ ka ko, a be saniya. 14A tile seeginan loon, a ka na ni tuganin fila ye, walima jɛnɛtuba fila, Masaba ɲafɛ Ɲɔgɔnkunbɛn fanibugu daa la k'u di sarakalasebaga ma. 15Ale k'u kɛ saraka ye, kelen ka kɛ hakɛ yafa saraka ye, kelen ka kɛ saraka jɛnita ye. Sarakalasebaga ben'a saniyako kɛ Masaba ɲakɔrɔ a ka bana kosɔn.\n16«Ni mɔgɔ dɔ kɔji bɔnn'a yɛrɛ ma, o tigi ka ko, a nɔgɔnin fana be to fɔɔ wulafɛ. 17Mɔgɔ kɔji mana se fani o fani ma, walima golofɛn o golofɛn ma, o fɛɛn nin ka ko, a nɔgɔnin fana be to fɔɔ wulafɛ.\n18«Ni cɛɛ jɛnna ni muso ye, u fila bɛɛ ka ko. U nɔgɔnin bena to fɔɔ wulafɛ.\nFɛɛn minw be muso nɔgɔ\n19«Ni muso dɔ b'a ka landa la, ni joli be to ka bɔ a fari la, a nɔgɔnin be to a ka landa kosɔn fɔɔ tile wolonwula. Ni mɔgɔ o mɔgɔ magar'a la, o tigi nɔgɔnin be to fɔɔ wulafɛ. 20Ka muso to landa la, n'a lara dilan fɛɛn o fɛɛn kan, o nɔgɔra. A mana sigi fɛɛn o fɛɛn kan, o fana nɔgɔra. 21Mɔgɔ o mɔgɔ mana maga a ka dilan na, o tigi k'a ka faniw ko ka jii ko. A nɔgɔnin fana be to fɔɔ wulafɛ. 22Muso nin sigira fɛɛn o fɛɛn kan, mɔgɔ min magara o fɛɛn na, a k'a ka faniw ko ka jii ko. A nɔgɔnin fana be to fɔɔ wulafɛ. 23Ni fɛɛn dɔ be muso nin ka dilan kan, walima a ka sigilan kan, ni mɔgɔ min magara o fɛɛn na, o tigi nɔgɔnin be to fɔɔ wulafɛ. 24Ni cɛɛ dɔ lara ni muso nin ye k'a to a ka landa la, o tigi nɔgɔnin be to fɔɔ tile wolonwula. A fana mana la dilan fɛɛn o fɛɛn kan, o nɔgɔra. 25Muso min joli be bɔn tile caaman kɔnɔ n'a ka landa waati tɛ, walima n'a joli be bɔn ka tɛmɛ a ka landa loon daa kan, a nɔgɔnin lo o waati nin bɛɛ kɔnɔ, i n'a fɔ a be cogo min na a ka landa waati la. 26O waati bɛɛ kɔnɔ, n'a lara dilan o dilan kan, o be nɔgɔ i n'a fɔ a ka landa waati la. N'a sigira fɛɛn o fɛɛn kan, o fana nɔgɔra i n'a fɔ a ka landa waati la. 27Ni mɔgɔ o mɔgɔ magara o fɛɛnw na, o tigi nɔgɔra. A k'a ka faniw ko ka jii ko. A nɔgɔnin fana be to fɔɔ wulafɛ. 28N'o muso nin ka landa banna tuma min na, a ka tile wolonwula jati, o kɔ, a be saniya. 29Tile seeginan loon, a ka tuganin fila, walima jɛnɛtuba fila minɛ ka na n'u ye sarakalasebaga fɛ ɲɔgɔnkunbɛn fanibugu daa la. 30Ale ka kɔnɔ kelen kɛ hakɛ yafa saraka ye, k'a tɔ kelen kɛ saraka jɛnita ye. A ben'a saniyako kɛ Masaba ɲakɔrɔ a ka landa nɔgɔ kosɔn.\n31«Aw k'a fɔ Isirayɛlidenw ye ko u kana gwɛrɛ ne ka sigiyɔrɔ la u ka nɔgɔ waati la, ka o yɔrɔ nɔgɔ. Min bena kɛ sababu ye u be sa.\n32«Sariya min sigira cɛɛ ka nɔgɔ koo la, o le ye nin ye, dilan kan bana be mɔgɔ min na, ni jii be to ka bɔ a cɛya la, walima mɔgɔ min kɔji be bɔn a yɛrɛ ma, k'a tigi nɔgɔ, 33walima muso min b'a ka landa la, ni joli, walima jii, be bɔn mɔgɔ min fɛ, cɛɛ, walima muso, ani cɛɛ min lara ni muso ye min nɔgɔnin be sariya faan fɛ.»


Yir 17 AKKDC08 - O tuma na, mɛlɛkɛ wolonwula minw tun - Bible Search\nYir 16 Yir 18\n1- O tuma na, mɛlɛkɛ wolonwula minw tun be ni dagaw ye u bolo, olu kelen gwɛrɛla k'a fɔ ne ye ko: «Kakalamuso min tɔgɔ bɔra kosɔbɛ n'a siginin be baaw cɛma, ale bena tɔɔrɔ cogo min na a ka kojugu kosɔn, na yan n bena o yira i la. 2- Masaw jɛnna n'ale lo ye ka kakalaya kɛ. A y'a kɛ diɲɛ mɔgɔw bɛɛ kɛra kakalaw ye.»\n3- O tuma na, Nii Senuman jigira ne kan, mɛlɛkɛ ye ne ta ka taga ni ne ye fɔɔ kongokolon dɔ la. O yɔrɔ la, ne ye muso dɔ siginin ye sogo wuleman dɔ kan. Sɛbɛli tun b'a yɔrɔ bɛɛ la, minw ye Ala tɔgɔcɛn kuma ye. A kuun tun ye wolonwula ye, gɔɔn tan. 4- Fani wuleman dɔ tun be muso nin kaan na min ka ɲi kosɔbɛ. A masirinin tun be ni sanu ye, ni kabakuru sifa dɔ ye i n'a fɔ luluu, ani kɔnɔkisɛ sɔngɔgwɛlɛnw. Filen sanulaman dɔ tun b'a bolo, o fanin tun be fɛnjuguw la, a ka kakalaya tɔnɔ. 5Tɔgɔ dɔ sɛbɛnnin tun b'a teen na min kɔrɔ dogonin lo. A sɛbɛnnin tun be ko: «Babilɔni duguba, kakalaw ni diɲɛ kɔnɔ ɲamaɲamaw bamuso.» 6Ne y'a ye ko muso nin tun fanin lo Ala ka mɔgɔw ni Yezu seerew joli la.\nO tun ye ne kabakoya fɔɔ ka tɛmɛ. 7Nga, mɛlɛkɛ y'a fɔ ne ye ko: «Mun na i kabakoyanin lo ten? N bena muso nin ka koo kɔrɔ fɔ i ye. A yɛlɛnin bɛ sogo min kan, n'o kungolo ye wolonwula ye, ani gɔɔn tan, n bena o fana kɔrɔ fɔ i ye. 8- I ye sogo min ye, a tun be yen fɔlɔ la, nga sisan a te yen tugu, A bena na bɔ dingɛjugu la ka taga halakiyɔrɔ. Kabini diɲɛ dantuma, adamaden minw tɔgɔ te Ala ka sɛbɛ kɔnɔ, olu bɛɛ bena sogo nin ye, ka kabakoya a ka koo la, bari a tun be yen fɔlɔ la, nga sisan a te yen tugu. O n'a ta bɛɛ, a bena na tugu.\n9«Fɔɔ i ka kɛ hakilitigi ni lɔnnikɛla ye yan. Sogo nin kuun wolonwula nunu kelen kelen bɛɛ ye kuluw ye, muso nin siginin b'o minw kan. Masa wolonwula lo fana. 10O masa nunu na, duuru benna, wɔɔrɔnan b'a ka masaya la, wolonwulanan ma sigi fɔlɔ. Nga n'ale sigira tuma min na, a tena mɛn a ka masaya la. 11Sogo min tun be yen fɔlɔ la n'a te yen tugu, o ye masa nunu seeginan ye, nga a jatinin be masa wolonwula nunu cɛma. A be tagara halakiyɔrɔ le.\n12- «I ye gɔɔn tan minw ye, olu ye waati wɛrɛ masaw ye. Sogo nin bena masaya d'u ma. U bena masaya dumu waati dɔɔni dɔrɔn ni sogo nin ye. 13O masa nunu ka ŋaniya bɛɛ ye kelen ye, ka se k'u ka sebagaya, n'u fanga kɛ ɲɔgɔn kan ka baara kɛ sogo nin ye. 14U bena Sagaden nin kɛlɛ. Nga Sagaden bena se u kɔrɔ, bari ale ye matigiw ka Matigi ye, ani masaw ka Masa. Sagaden n'a ka mɔgɔ weleninw, n'a ka wolomaninw, ni kantigiw, u bɛɛ bena see sɔrɔ.»\n15Mɛlɛkɛ y'a fɔ n ye tugu ko: «Kakalamuso nin siginin be jii min kan, o ye jamanaw n'u kɔnɔna siyaw ye. 16Sogo nin, ani a gɔɔn tan nunu bena wili kakalamuso nin kama k'a kɔniya. U ben'a walaka k'a to lakolon, u ben'a sogo ɲimi. A tɔɔ min bena to, u bena o jɛni. 17Bari, Ala le ye ŋaniya kelen d'u ma waasa u k'u ka fanga fara ɲɔgɔn kan ka baara kɛ sogo nin ye fɔɔ Ala ka kuma fɔnin bɛɛ ka dafa.\n18«Ayiwa, i ye muso min ye, o ye duguba nin ye, ale min be dugukolo masaw bɛɛ kunna.»


Zoz 2 AKKDC08 - O kɔ, Nun dencɛ Zozuwe ye - Bible Search\nZoz 1 Zoz 3\nZozuwe be mɔgɔ fila ci Zeriko\n1- O kɔ, Nun dencɛ Zozuwe ye yɔrɔkɔlɔsibaga mɔgɔ fila ci dogo la k'u to Sitimu. A ko: «Aw ye taga jamana nin yaala, ka Zeriko dugu filɛ ka ɲa.» U tagara se kakalamuso dɔ ka soo, a tɔgɔ ko Araabu. U donna yen ka jigi ale fɛ. 2Mɔgɔ dɔw tagar'a fɔ Zeriko masacɛ ye ko: «Mɔgɔ dɔw bɔra Isirayɛlidenw fɛ ka na dugu nin kɔnɔ yan bii suu nin na, u b'a fɛ ka jamana nin koow lɔn.» 3O la, Zeriko masacɛ ye mɔgɔw bila ka n'a fɔ Araabu ye ko mɔgɔ minw jigir'a fɛ n'u b'a ka soo, ko a k'u gwɛn ka bɔ, bari u nana janko ka se ka jamana nin koow bɛɛ lɔn.\n4Muso nin tun ye ciden mɔgɔ fila nunu dogo. A y'a fɔ ko: «Tiɲɛ lo, mɔgɔ nunu sera ne fɛ, nga ne tun m'a lɔn u bɔra yɔrɔ min na. 5U tun be dugu donda tugura sufɛ tuma min na, mɔgɔ nunu bɔra o tuma le la. Ne ma u taayɔrɔ lɔn. Aw ye banba, aw bena u sɔrɔ sira la.» 6Nga a tun tagara ni mɔgɔ fila nunu ye sanbon kan, k'u dogo kala jukɔrɔ, a tun ye min cɛ ka na bila o yɔrɔ la. 7Sira min be taga Zurudɛn baji tigɛ, masacɛ ka ciden nunu y'o minɛ, ko u be tugu mɔgɔ fila nunu kɔ. U bɔnin kɔ dɔrɔn, u ye dugu donda tugu. 8Yanni yɔrɔkɔlɔsibaga nunu ka sinɔgɔ, Araabu yɛlɛla u fɛ sanbon kan 9k'a fɔ u ye ko: «Ne kɔni y'a lɔn ko Masaba ye jamana nin di aw ma, o la siranya ye an minɛ kosɔbɛ ka ban, fɔɔ jamanadenw bɛɛ be yɛrɛyɛrɛla aw kosɔn. 10- Bari Masaba ye koo minw kɛ aw bɔtɔ Ezipiti jamana na, an y'o mɛn. A y'a kɛ Buruku kɔgɔji tigɛra aw ɲa, aw ye min kɛ amoriw ka masacɛ fila la, k'u halaki pewu Zurudɛn baji kɔfɛ, an y'o mɛn. Olu minw ye Siŋɔn ni Ɔgi ye. 11An y'o mɛn tuma min na, o ye an jaa tigɛ, fɔɔ an hakili bɛɛ cɛnna aw ka koo la, bari Masaba aw ka Ala ye Ala ye sankolo la ani dugukolo kan. 12Sisan ne b'aw daali ko aw ka kali ne ye Masaba tɔgɔ la, ne ye koɲuman min kɛ aw ye, ko aw bena o ɲɔgɔn kɛ ne ka somɔgɔw ye. Aw ka taamasiɲɛ dɔ yira ne la 13ko aw tena na ne facɛ ni n bamuso ni n badenw faga, ani fɛɛn o fɛɛn kɛra u ta ye, ko aw bena sɔn ka olu kisi saya ma.»\n14Mɔgɔ nunu y'a fɔ a ye ko: «An kɔni labɛnnin be hali ka sa ele n'i ka somɔgɔw kosɔn. N'i sɔnna k'an sutara, ni Masaba nana jamana nin di an ma tuma min na, an bena koɲuman kɛ i ye fana ka kɛ kantigiw ye.» 15O kɔ, a y'u dɛmɛ ka bɔ ni fenɛtiri ye ka jigi ni juru ye dugu kɔfɛ, bari muso nin ka soo tun nɔrɔnin be dugu laminikogo la. 16A y'a fɔ u ye ko u ka banba ka taga kuluyɔrɔ la, janko u kana u kɔɔ gwɛnbagaw kunbɛn, k'u ka dogo kuluwo nin kɔnɔ fɔɔ tile saba, fɔɔ n'u kɔɔ gwɛnbaga nunu kɔsegira tuma min na, k'o kɔ, u be sɔrɔ k'u ka sira ta ka taga. 17Mɔgɔ nunu y'a fɔ a ye ko: «I y'a kɛ an kalila koo min na, an bena o kɛ cogo min na, o filɛ: 18N'an donna jamana nin kɔnɔ tuma min na, e y'an dɛmɛ ka bɔ ni fenɛtiri min ye, i ka jese wulenman nin siri o la. E k'i facɛ, n'i bamuso, n'i kɔrɔw n'i dɔgɔw, ani i ka somɔgɔw bɛɛ wele u ka na to i ka soo kɔnɔ. 19N'u dɔ bɔra i ka soo kɔnɔ ka taga kɛnɛma, o tigi hakɛ bena to a yɛrɛ kunna, an seen tena sɔrɔ o la. Nga ni an ye u dɔ faga n'a be i ka soo kɔnɔ, o tigi hakɛ be anw le kan. 20N'i fana ye an koo fɔ dugu mɔgɔw ye fana, an tena jalaki sɔrɔ an ka kalili nin la tugu.» 21A y'a fɔ u ye ko: «Aw y'a fɔ cogo min na, a ka kɛ ten.» O kɔ, a ye sira di u ma, u bɔra ka taga. A ye jese wulenman nin ta k'a siri fenɛtiri nin na. 22U bɔra ka taga se kuluw yɔrɔ la, ka to o yɔrɔ la tile saba fɔɔ u kɔɔ gwɛnbagaw y'u yaala yɔrɔ bɛɛ la sira kan ka dɛsɛ ka kɔsegi. 23O kɔ, ciden fila nunu bɔra kulu kan ka jigi. U tagara Zurudɛn baji tigɛ ka taga se Nun dencɛ Zozuwe fɛ. Koo minw kɛra u la, u y'o bɛɛ fɔ a ye. 24U y'a fɔ Zozuwe ye ko: «Tiɲɛ na, Masaba ye jamana nin bɛɛ don an bolo, fɔɔ jamana mɔgɔ nunu bɛɛ be yɛrɛyɛrɛ an kosɔn.»


Lok fɔlɔ 14 AKKDC08 - Tiri masacɛ Iramu ye mɔgɔw ci - Bible Search\nLok fɔlɔ 13 Lok fɔlɔ 15\nLok fɔlɔ 14\nDawuda ka koo, Zeruzalɛmu\n(3.5-9; Sam 2nan 5.11-16)\n1Tiri masacɛ Iramu ye mɔgɔw ci Dawuda fɛ, ni sɛdiriyiriw ye, ani kabakurulɛsɛbagaw ni yirilɛsɛlaw, janko ka masaso lɔ k'a d'a ma. 2Dawuda y'a faamu o tuma na ko Masaba y'ale kɛ masa ye Isirayɛlidenw kunna, ani k'ale ka masaya sabati kosɔbɛ a ka jama Isirayɛli kosɔn.\n3Dawuda ye musow furu Zeruzalɛmu tugu, ka dencɛ ni denmuso wɛrɛw sɔrɔ. 4A ye deen minw sɔrɔ k'a to Zeruzalɛmu, olu tɔgɔ filɛ: Samuwa ni Sobabu, ani Natan, ni Solomani, 5ani Yibari ni Elisuwa, ani Ɛlipalɛti, 6ani Noga ni Nɛfɛgi ni Yafiya, 7ani Elisama ni Beyɛliyada ani Elifɛlɛti.\n(Sam 2nan 5.17-25)\n8Filisiw y'a mɛn k'u ye tulu kɛ Dawuda kunna k'a kɛ Isirayɛlidenw bɛɛ ka masacɛ ye, u bɛɛ wilila ka na k'u b'a minɛ. Dawuda y'o mɛn, a bɔra ka taga u kunbɛn. 9Filisiw sera, ka na cɛnni kɛ erefaw ka kɔkɛnɛ na. 10Dawuda ye Ala ɲininga ko: «Ne ka kan ka taga filisi nunu kɛlɛ wa? E bena u don ne bolo wa?» Masaba y'a jaabi ko a ka taga, ko ale bena u don a bolo. 11U wilila ka taga Baaliperasimu, Dawuda sera u kɔrɔ o yɔrɔ la. O kɔ, a y'a fɔ ko Ala ye tɛmɛyɔrɔ bɔ ale ye a juguw cɛma ale sababu la, i n'a fɔ jii b'a ka tɛmɛyɔrɔ bɔ cogo min na. O le y'a to u ye o yɔrɔ tɔgɔ la ko Baaliperasimu, o kɔrɔ, tɛmɛyɔrɔ bɔbaga. 12Filisiw tun bolila k'u ka joow to o yɔrɔ la. Dawuda y'a fɔ ko u k'u jɛni.\n13O kɔ tugu, filisiw kɔsegira ka na cɛnni kɛ kɔkɛnɛ nin na. 14Dawuda ye Ala ɲininga tugu, Ala y'a jaabi ko: «Kana tilen ka taga, munumunu ka taga bɔ u kan tuu faan fɛ. 15N'i ye seenw mankan mɛn tuu nin sanfɛ tuma min na, bɔ k'u kɛlɛ, bari ne Ala le tagara i ɲafɛ ka filisiw ka kɛlɛdenw kɛlɛ.» 16Ala tun ye min fɔ Dawuda ye, a y'o kɛ. A ka kɛlɛdenw ye filisiw taw kɛlɛ ka se u kɔrɔ k'a ta Gabaŋɔn fɔɔ ka taga se Gezɛri.\n17O la, Dawuda tɔgɔ bɔra fɔɔ ka taga se jamanaw bɛɛ la. Masaba y'a kɛ siya wɛrɛw bɛɛ sirann'a ɲa.


Nee 8 AKKDC08 - Daa min tɔgɔ ko Jida, jama bɛɛ ye ɲɔgɔn - Bible Search\nNee 7 Nee 9\n1Daa min tɔgɔ ko Jida, jama bɛɛ ye ɲɔgɔn lajɛn o forobayɔrɔ la, k'u ka miiriya kɛ kelen ye. U y'a fɔ sariya karamɔgɔ sarakalasebaga Ɛsidirasi ye ko a ka Musa ka sariyasɛbɛ ta ka na n'a ye. 2Saan kalo wolonwulanan tile fɔlɔ, sarakalasebaga Ɛsidirasi ye sariyasɛbɛ nin ta ka na n'a ye jama ɲafɛ, cɛɛw ni musow ani mɔgɔ minw bɛɛ be se ka kuma mɛn ani k'a faamu, olu bɛɛ tun be yen.\n3Daa min tɔgɔ ko Jida, Ɛsidirasi ye sariyasɛbɛ nin kalan o forobayɔrɔ la k'a ta sɔgɔma fɔɔ tilefɛ. Cɛɛw ni musow ani mɔgɔ minw be se ka kuma faamu, a y'a kalan olu ɲana. Jama bɛɛ y'u tulo malɔ sariyasɛbɛ kalantɔ la.\n4U tun ye tutunanw tutu ka lɔgɔw la u kan baara nin kama, sariya karamɔgɔ Ɛsidirasi tun lɔra o le kan. Matitiya ni Sɛma, ani Anaya ni Uriya, ani Ilikiya ni Maaziya, tun b'a kinibolo la, Pedaya ni Misayɛli, ani Malikiya ni Asumu, ani Asibadana ni Zakari ani Mesulamu, fana tun b'a numanbolo fɛ. 5Ɛsidirasi ye sɛbɛ nin dayɛlɛ, jama bɛɛ ɲaa tun b'a la, bari, a tun lɔnin be lɔgɔw kan sanfɛ. A ye sɛbɛ dayɛlɛ tuma min na, mɔgɔ bɛɛ lɔra yɔrɔ kelen na. 6A ye Masaba, Setigi Ala min ka bon tanu. Mɔgɔ bɛɛ y'u bolow kɔrɔta sanfɛ k'a fɔ ko: «Amiina yarabi!» O kɔ, u y'u kunbiri gwan k'u ɲaaw biri duguma ka Masaba bato. 7Yesuwa ni Bani ani Serebiya, ni Yamin ani Akubu, ni Sabitayi ani Odiya, ni Maaziya ani Kelita, ni Azariya ani Yozabadi, ni Hanan ani Pelaya, Levi kɔmɔgɔw olu le tun be to ka sariya nin kuma kɔrɔ fɔ mɔgɔw ye. 8U tun be to ka Ala ka Sariyasɛbɛ nin kalan dɔɔni dɔɔni dama, ka to k'a kɔrɔ fɔ janko mɔgɔw k'a faamu.\n9Masacɛ ka lasigiden Neemi ni sarakalasebaga sariya karamɔgɔ Ɛsidirasi ani Levi kɔmɔgɔ minw tun be jama kalanna, olu y'a fɔ jama ye ko: «Bii ye Masaba aw ka Ala ka loon ye, aw kana to dusukasi la, aw kana kasi.» Bari jama bɛɛ tun ye sariyakuma nin mɛn tuma min na, u bɛɛ tora ka kasi. 10A y'a fɔ u ye ko: «Aw ye taga soo ka dumuniɲuman dumu ka minnifɛn dimanw min. Foyi te mɔgɔ minw fɛ, aw ka dɔ di olu ma, bari bii loon nin ye an Matigi ta ye. Aw kana aw hakili ɲagami, nisɔndiya min be bɔ Masaba fɛ, o le bena kɛ aw ka barika sɔrɔyɔrɔ ye.» 11Levi kɔmɔgɔw ye jama dusu saalo, u tun be to k'a fɔ ko: «Aw ye je, bari bii loon nin ye Ala ta ye, aw kana aw hakili ɲagami.»\n12O la, jama bɛɛ tagara soo janko ka dumuni kɛ ka minni kɛ, ka dɔ di u tɔɲɔgɔnw ma, ani ka nisɔndiya kosɔbɛ. Bari u tun ye kuma min fɔ u ye, u tun y'o faamu.\n13O dugusagwɛ, a tile filanan loon, gwatigiw bɛɛ, ni sarakalasebagaw ni Levi kɔmɔgɔ tɔw ye ɲɔgɔn lajɛn sariya karamɔgɔ Ɛsidirasi fɛ janko a ka sariya nin kɔrɔ fɔ u ye. 14- U y'a ye Sariyasɛbɛ nin kɔnɔ ko Masaba tun y'a fɔ Musa barika la ko Isirayɛlidenw tun ka kan ka to gwataw kɔrɔ saan kalo wolonwulanan ɲanagwɛ tuma na. 15Ko u ka kan k'a fɔ u ka dugu kelen kelen bɛɛ kɔnɔ ani Zeruzalɛmu, ko mɔgɔ bɛɛ ka bɔ ka taga kuluw kan ka olivuyiriw bolow tigɛ, kongo taw ni foro kɔnɔ taw, ni tamarofuraburuw, ani yiri minw furaburu ka ca, ka na gwataw lɔ ka kɛɲɛ n'a fɔcogo ye Sariyasɛbɛ nin kɔnɔ. 16O la, jama bɔra ka taga furaburu tigɛ ka na gwataw kɛ u ka soow kunna ani u ka luuw kɔnɔ, ni Ala ka soo luu kɔnɔ, ani ka dɔw lɔ forobayɔrɔ la min be dugu donda la min tɔgɔ ko Jida, ani Efarayimu kɔmɔgɔw ka donda la.\n17Mɔgɔ minw bɛɛ tun bɔra jɔnya la ka na, olu bɛɛ ye gwataw lɔ, ka to u kɔrɔ. K'a ta Nun dencɛ Zozuwe ka waati ma fɔɔ ka na se o loon ma, Isirayɛlidenw tun m'o ɲɔgɔn kɛ fɔlɔ. U nisɔndiyara kosɔbɛ. 18Ɛsidirasi tun be to ka Ala ka Sariyasɛbɛ nin kalan loon o loon, k'a ta ɲanagwɛ nin loon fɔlɔ ma fɔɔ ka taga se a loon laban ma. U ye ɲanagwɛ nin kɛ tile wolonwula kɔnɔ, a tile seeginan loon, u ye ɲanagwɛ laban ɲɔgɔnye kɛ ka kɛɲɛ n'a fɔcogo ye.


Nowanburukalo 17, 2019\nZake ye Yesu Kirisita kunbɛn wagati min na fɛn dɔ tun b’a ra ka kɛ Zake ra. A bɛ se ka kɛ ko a ta ɲɛnamanya cogo tun manɲi. A k’a ye ko a kɛra doni ye a fɛ, a tun bɛ a yɛrɛ jalaki ka ye ko a ye tɔ tɔɲɔ. A ka faamu ko a ko tun man di tɔw ye. A flɛ Yesu labɛnin lo k’a kanu ka sɔn a ma ka kɛ a teri ye sabu a sɔnna Yesu Kirisita ma k'a kɛ a Kisibaga ni a Matigi ye.


Yezu ka ɲɛnamaya Nazarɛti dugu la | Yezu ka ɲɛnamaya\nYezu lamɔna Nazarɛti dugu la\nMATIYO 13:55, 56 MARIKI 6:3\nYUSUFU NI MARIYAMU KA DENBAYAMƆGƆW BE CAYARA\nYEZU YE BAARA DƆ DEGI\nYezu lamɔna Nazarɛti dugu lo la. O dugu tun tɛ bɛrɛ ye mɔgɔw ɲɛɛ na. A be Galile mara la, saheli fan fɛ kuluyɔrɔw la. Dalanba min be weele ko Galile baji, a b’o tileben fan fɛ.\nTuma min na Yusufu ni Mariyamu bɔra ni Yezu ye Ezipiti ka na n’a ye o dugu la, n’a sɔrɔ a tun be ni saan fila ɲɔgɔn ye. O wagati la, a be komi ale dɔrɔn lo ye u deen ye. Nka kɔfɛ, a ye badenw sɔrɔ: Zaki ni Yusufu ni Simɔn ani Zuda. Yusufu ni Mariyamu ye denmusow fana sɔrɔ minw tun ye Yezu dɔgɔmusow ye. An be se k’a fɔ ko Yezu ye baden wɔɔrɔ ɲɔgɔn sɔrɔ.\nYezu be ni somɔgɔ wɛrɛw ye. An kumana Elizabɛti n’a dencɛ Zan koo la. Olu yɔrɔ ka jan. U be Zude mara worodugu fan fɛ. Salome yɔrɔ ka surun sabu ale be Galile mara la. A be komi Mariyamu balimamuso lo. O la, Yezu tɛnɛmuso tun lo. Salome cɛɛ tɔgɔ ko Zebede ani u dencɛ fila ye Zaki ni Zan ye. Olu ye Yezu tɛnɛmuso deenw ye. An m’a lɔn ni Yezu tun be wagati caaman kɛ n’u ye a denmisɛnman. Nka a laban, u kɛra a tagamaɲɔgɔn sɔbɛw ye. U fila bɛɛ kɛra a ka cidenw ye.\nYusufu ka denbaya be cayara minkɛ, a ka ɲi ka baaraba kɛ walisa k’u mako wasa. Miniziye lo. Yusufu ye Yezu lamɔ i ko a yɛrɛ woloden. O kama, mɔgɔw be Yezu weele ko “miniziye ka deen.” (Matiyo 13:55). Yusufu ye Yezu degi miniziye baara la ani Yezu y’o baara lɔn kosɔbɛ. Kɔfɛ, mɔgɔw yɛrɛ y’a fɔ Yezu koo la ko: “Miniziye tɛ wa?”—Mariki 6:3.\nYusufu ka denbaya ɲɛnako fɔlɔ ye Jehova batoliko lo ye. Ka kɛɲɛ ni Ala ka sariya ye, Yusufu ni Mariyamu y’u deenw kalan Ala koo la ‘k’u siginin to u fɛ, walima k’u to sira kan tagama na, n’u latuma na, n’u wilituma.’ (Deteronɔmu 6:6-9). Alabatoso dɔ be Nazarɛti. An be se ka la a la ko Yusufu n’a ka denbaya be to ka taga batoli kɛ yen. Bibulu b’a fɔ ko Yezu “donna Alabatoso kɔnɔ lafiɲɛ don na, i ko a tun delila k’a kɛ cogo min na.” (Luka 4:16, ABM). A ka di kosɔbɛ Yusufu ka denbayamɔgɔw ye fana ka taga tuma o tuma Alabatosoba kɔnɔ, Zeruzalɛmu.\nDɔgɔnin joli ɲɔgɔn lo tun be Yezu fɛ?\nYezu ye baara juman lo degi ani mun na do?\nYusufu ye kalan nafaman juman di a ka denbaya mɔgɔw ma?\nA ci dɔ ma A ci dɔ ma Yezu lamɔna Nazarɛti dugu la\njy sap. 9 ɲɛɛ 26-27


Bibulu ka maanaw: Mun na Musa be bolila? - Jehova Seerew ka ɛntɛrɛnɛti yɔrɔ daganin\nA FILƐ Musa be bolila ka bɔ Misira. Cɛɛ minw b’a gwɛnna, i ɲɛɛ b’u la wa? I b’a lɔn mun na u b’a fɛ ka Musa faga wa? An k’o filɛ ɲɔgɔn fɛ.\nMusa kɔrɔbayara Misira masacɛ Farahuna ka soo kɔnɔ. A kɛra mɔgɔba hakilitigi ye. Musa tun b’a lɔn ko ale tɛ Misiraka ye, ko a wolobaga tigitigiw ye Israɛldenw lo ye, u minw ye jɔɔnw ye.\nLoon dɔ la, Musa saan 40nan na, a y’a latigɛ ka taga a balimaw cogoya filɛ. A y’a ye ko tɔɔrɔ jugu be lara u kan. A ye Misiraka dɔ ye min be Israɛlden jɔncɛ dɔ bugɔra. Musa y’a ye ko mɔgɔ si ɲɛɛ t’a la minkɛ, a ye Misiraka bugɔ k’a faga ani k’a suu datugu cɛncɛn kɔnɔ.\nO dugusagwɛ, Musa kɔsegira ka na a balimaw filɛ tugun. A tun b’a miiri ko a be se k’u dɛmɛ ka bɔ jɔnya la. Nka a ye Israɛlden fila kɛlɛkɛtɔ ye minkɛ, joo tun tɛ min fɛ, a y’a fɔ ale ye ko: ‘Mun na i be i balima bugɔra?’\nO cɛɛ y’a jaabi ko: ‘Jɔn ye i bila an kun na k’i kɛ an kitibaga ye? A b’i kɔnɔ ka ne faga i n’a fɔ i ye Misiraka nin faga cogo min na wa?’\nMusa siranna. A y’a ye ko a ye min kɛ Misiraka nin na, mɔgɔw bɔra o kala ma. Hali Farahuna y’o mɛn, ani a ye mɔgɔw bila ka Musa faga. Musa waajibiyara ka boli ka bɔ Misira.\nA tagara yɔrɔ jan, Madiyan jamana na. O yɔrɔ la, a jigira Zetoro ka soo, ani a y’ale denmuso dɔ furu min tɔgɔ ko Sipora. Musa kɛra Zetoro ka sagadɛndɛna ye. A tora Madiyan jamana na ka saan 40 kɛ. A ye saan 80 sɔrɔ sisan. Loon dɔ la, k’a to a be Zetoro ka sagaw dɛndɛna, a ye kabako dɔ ye min ye a ka ɲɛnamaya kɛcogo yɛlɛma pewu. An k’a filɛ o kabako ye min ye.\nƐkizɔdi 2:11-25; Kɛwaliw 7:22-29.\nMusa bonyana yɔrɔ juman na, nka a tun be mun lo lɔn a bangebagaw koo la?\nMusa ye saan 40 sɔrɔ tuma min na, a ye mun lo kɛ?\nIsraɛlden min tun be kɛlɛ kɛra, Musa ye mun lo fɔ a ye, ani o cɛɛ y’a jaabi cogo di?\nMun na Musa bolila ka bɔ Misira?\nMusa bolila ka taga min, ani a ye jɔn lo kunbɛn o yɔrɔ la?\nMusa ye mun lo kɛ saan 40 kɔnɔ a bɔnin kɔ Misira?\nƐkizɔdi 2:11-25 kalan.\nHali k’a to Musa kalanna Misirakaw ka hakilitigiya la saan caaman kɔnɔ, cogo di a y’a ka kantigiya yira Jehova n’a ka mɔgɔw ta fan fɛ? (Ɛkiz. 2:11, 12; Eburuw 11:24)\nKɛwaliw 7:22-29 kalan.\nMusa y’a ɲini ka Israɛldenw kisi ka bɔ jɔnya la Misirakaw bolo a yɛrɛ ma. An be kalan juman lo sɔrɔ o la? (Kɛw. 7:23-25; 1 Piyɛri 5:6, 10)\nA ci dɔ ma A ci dɔ ma Maana 29nan: Mun na Musa be bolila?


Zɔbu 42 AKKDC08 - Zɔbu ye Masaba jaabi ko: «Ne y'a lɔn - Bible Search\nZɔbu 41 Dal int\nZɔbu be sɔn ko ale dɛsɛra\n1Zɔbu ye Masaba jaabi ko:\n2«Ne y'a lɔn ko i be se koo bɛɛ la,\ni te dɛsɛ i ka kolatigɛnin si la.\n3- I ko ne tun b'a fɛ k'i ka kolatigɛninw ɲagami,\nk'o ɲagami ni kumalakolon ye.\n‹Tiɲɛ na, ne ye n daa don koo la ne ma min faamu.\nN tun te foyi lɔn o la,\nn tun te foyi faamuna fana.›\n4- E tun ko ne ka n tulo malɔ, i be kuma,\nko i bena ne ɲininga, ne k'i jaabi.\n5Ne tulo tun ye i koo mɛn.\nNga sisan, ne ɲaa lara i kan.\n6O le kama ne be nimisa n ka fɔta la.\nN be lɔ n ka fili la ka nimisa\nka sigi buguri ni bugurigwɛ kan dusukasi bolo.»\nMasaba be tila ka Zɔbu ta ɲa\n7Masaba kumana ka ban ni Zɔbu ye tuma min na, a y'a fɔ Elifazi ye ka bɔ Teman ko: «Ne diminin be aw kɔrɔ kosɔbɛ, e n'i teri mɔgɔ fila nunu. Bari, aw ma tiɲɛ fɔ ne ka koo la i ko ne ka baarakɛla Zɔbu.\n8«Sisan, aw ka taga tura wolonwula ani sagajigi wolonwula ɲini ka na ne ka baarakɛla Zɔbu fɛ, k'o kɛ saraka jɛnita ye aw ka fili kosɔn. A bena ne daali aw ye. Ne bena sɔn a daalikan na, n tena kojugu kɛ aw la tugu ka kɛɲɛ n'aw ka nalomanya ye. Aw ma tiɲɛ fɔ ne ka koo la i ko ne ka baarakɛla Zɔbu y'a kɛ cogo min na.»\n9Elifazi ka bɔ Teman, ni Bilidadi ka bɔ Suwa, ani Sofari ka bɔ Naama, wilila ka Masaba ka fɔta kɛ, Masaba sɔnna Zɔbu ka daalili la.\n10- Zɔbu ye daalili kɛ a teriw ye ka ban tuma min na, Masaba ye Zɔbu ta ɲa tugu. Fɛɛn min tun b'a fɛ fɔlɔ la, a y'o ɲɔgɔn fila d'a ma.\n11O la, Zɔbu balimacɛw n'a balimamusow bɛɛ, ni mɔgɔ minw tun b'a lɔn fɔlɔ la, olu bɛɛ nan'a filɛ. Zɔbu ye dumuni kɛ n'u ye, u y'u ka mɔgɔya yira Zɔbu la, k'a jigi tugu a ka sɛgɛn bɛɛ la, a tun ye min sɔrɔ ka bɔ Masaba fɛ. O kɔ, u kelen kelen bɛɛ ye warigwɛ ni kɔnɔkisɛ sanulaman d'a ma.\n12Saan minw tugura o kɔ, Masaba ye Zɔbu ta ɲa kosɔbɛ ka tɛmɛ fɔlɔ kan. A ye saga waa tan ni naani (14 000) d'a ma, ni ɲɔgɔmɛ waa wɔɔrɔ (6 000), ani sɛnɛkɛmisi waa fila (2 000), ni fali waa kelen (1 000). 13Zɔbu ye dencɛ wolonwula ni denmuso saba sɔrɔ fana. 14A ye denmusokɔrɔba tɔgɔ la ko Zemima, ka filanan tɔgɔ la ko Kesiya, ka sabanan tɔgɔ la ko Keranapuki.b 15Zɔbu denmusow ɲɔgɔn tun te yen cɛɲa na jamana nin kuturu kɔnɔ. U facɛ Zɔbu tun y'u niyɔrɔ nafolo d'u ma u balimacɛw cɛma.\n16O tɛmɛnin kɔ, Zɔbu ye saan kɛmɛ ni bi naani sɔrɔ. A y'a deenw ye, n'a mamadenw, fɔɔ ka taga se a ka tulomasamaw ma, ani olu mamadenw. 17Zɔbu ye sijan sɔrɔ kosɔbɛ, a kɔrɔla ka sɔrɔ ka sa.


Mas fɔlɔ 13 AKKDC08 - Masaba kuman'a ka mɔgɔ dɔ fɛ, ale - Bible Search\nMas fɔlɔ 12 Mas fɔlɔ 14\nMas fɔlɔ 13\nKira dɔ be taga Betɛli\n1Masaba kuman'a ka mɔgɔ dɔ fɛ, ale bɔra Zuda mara la ka taga Betɛli. O y'a sɔrɔ Zerobowamu tun be wusulan jɛnina sɔnnikɛyɔrɔ nin kan. 2- A pɛrɛnna sɔnnikɛyɔrɔ nin kan Masaba tɔgɔ la ko: «E sɔnnikɛyɔrɔ nin, e sɔnnikɛyɔrɔ nin! Masaba y'a fɔ ko deen dɔ bena wolo Dawuda kɔmɔgɔw fɛ, u ben'a wele ko Zoziyasi. Murutigi minw be sɔnnikɛyɔrɔw la n'u be wusulan kasadiman jɛni i kan yan, ale bena olu faga i kan. U bena adamaden kolow le jɛni e kan.» 3A ye taamasiɲɛ dɔ fɔ o loon yɛrɛ la. A ko: «Masaba ye taamasiɲɛ min di, o filɛ nin ye: Ko sɔnnikɛyɔrɔ nin bena ci, bugurigwɛ min b'a kan, ale bena bɔn.»\n4Ala ka mɔgɔ nin ye kuma min fɔ sɔnnikɛyɔrɔ nin kama Betɛli, masacɛ Zerobowamu y'o mɛn tuma min na, k'a to sɔnnikɛyɔrɔ nin gɛrɛfɛ, a y'a bolo sin a ma k'a fɔ ko: «Aw k'a minɛ!» A bolo nin jara ka to sanfɛ, a ma se k'a jigi. 5Sɔnnikɛyɔrɔ nin fana cira, bugurigwɛ min tun b'a kan, ale bɔnna, ka kɛɲɛ ni taamasiɲɛ ye Ala ka mɔgɔ nin tun ye min fɔ Masaba fɔcogo la. 6Masacɛ y'a fɔ a ye ko: «Masaba i ka Ala daali ne ye, a daali janko ne bolo ka jigi.» A ye Masaba daali, masacɛ sera k'a bolo jigi, a bolo nin kɛr'a cogokɔrɔ la. 7O kɔ, masacɛ y'a fɔ Ala ka mɔgɔ nin ye ko: «Na an be taga soo ka dumuni kɛ. Ne bena i boɲa ni fɛɛn dɔ ye.»\n8Ala ka mɔgɔ nin y'a fɔ a ye ko: «Hali n'i ye i ka nafolo tilancɛ le di ne ma, ne tena taga i ka soo, ne tena dumuni kɛ i fɛ, ne tena jii yɛrɛ min e fɛ yan. 9Bari, Masaba le y'a fɔ ne ye ko ne kana dumuni kɛ, n kana jii yɛrɛ min, ko ne nana ni sira min ye, ne kana segi n'o sira kelen ye.» 10O kɔ, a ye sira wɛrɛ ta. A tun nana ni sira min ye Betɛli, a ma sɔn k'o minɛ tugu.\nAla ka mɔgɔ nin be ban Ala ka fɔta ma\n11O waati la, kira cɛkɔrɔba dɔ tun be Betɛli. Ala ka mɔgɔ nin ye koo minw bɛɛ kɛ Betɛli o loon na, ani ka kuma minw fɔ masacɛ ye, kira cɛkɔrɔba nin deenw tagara o lakali a ye. 12Facɛman y'u ɲininga ko a tagara ni sira jumɛn ye. A deen nunu ye Ala ka mɔgɔ nin taasira fɔ a ye. 13Facɛman y'a fɔ a deenw ye k'u k'ale ka fali labɛn. U y'a labɛn, a yɛlɛl'a kan. 14A tugura Ala ka mɔgɔ nin kɔ, ka ta'a siginin sɔrɔ yiriba dɔ kɔrɔ. A y'a ɲininga ko: «E le ye Ala ka mɔgɔ ye, min bɔra Zuda mara la ka na wa?» A y'a jaabi ko ɔnhɔn.\n15O kɔ, a y'a fɔ a ye ko a ka na u be taga soo, a be taga dumuni kɛ. 16Ala ka mɔgɔ nin y'a jaabi ko: «Ne te se ka kɔsegi n'i ye i ka soo. Ne tena dumuni kɛ, ne tena jii min yan. 17Bari, Masaba y'a fɔ ne ye ko n kana dumuni kɛ, n kana jii yɛrɛ min yan, ko ne nana ni sira min ye, ne kana segi n'o sira kelen ye.»\n18Kira cɛkɔrɔba nin y'a fɔ a ye ko: «Ne fana ye kira ye i n'a fɔ ele. Masaba ye mɛlɛkɛ dɔ ci ne fɛ, ko ne ka taga e minɛ ka segi n'i ye soo, i ka na dumuni kɛ ka jii min.» Ka sɔrɔ a tun be galon tigɛr'a ye le. 19O la, Ala ka mɔgɔ nin tugur'a kɔ ka na soo, ka dumuni kɛ ka jii min.\nAla ka mɔgɔ nin sayako\n20Kira cɛkɔrɔba min tun ye dɔ nin kɔsegi, Masaba kumana ale fɛ k'u to dumuni na. 21A wilila ka pɛrɛn Ala ka mɔgɔ nin kan, min tun bɔra Zuda mara la ka na, k'a fɔ ko: «Masaba y'a fɔ ko: E ma sɔn k'ale ka kuma bato. Ko ale Masaba e ka Ala ye min fɔ i ye, i m'o kɛ. 22Ko a tun ko i kana sɔn ka dumuni kɛ, i kana jii min yɔrɔ min na, e sɔnna ka kɔsegi ka na dumuni kɛ ka jii min o yɔrɔ la. K'o la, e suu tena don e faaw ka kaburu kɔnɔ tugu.»\n23Ala ka mɔgɔ nin ye dumuni kɛ, ani ka jii min ka ban tuma min na, kira nin y'a ka fali labɛn k'a d'a ma. 24A ye sira minɛ ka taga. A tagara jara kunbɛn sira kan, ale y'a faga. A suu tun lanin be sira kan, fali ni jara lɔra suu nin gɛrɛfɛ. 25Sira kan tɛmɛbaga dɔw ye suu nin ye, jara lɔnin b'a gɛrɛfɛ. Olu tagara o lakali kira cɛkɔrɔba nin ka dugu kɔnɔ.\n26Kira min tun tagara Ala ka mɔgɔ nin kɔsegi ka na n'a ye, ale y'o mɛn tuma min na, a y'a fɔ ko Ala ka mɔgɔ lo, min ma sɔn ka Masaba ka kuma bato. K'o la, Masaba y'a to jara y'a minɛ k'a faga ka kɛɲɛ n'a ka fɔta ye.\n27O kɔ, a y'a fɔ a deenw ye k'u ka fali labɛn ale ye. U y'a labɛn. 28A bɔra ka taga suu nin lanin sɔrɔ sira kan, fali ni jara lɔnin b'a gɛrɛfɛ. Jara tun ma suu nin ɲimi, a fana tun ma foyi kɛ fali la. 29Kira cɛkɔrɔba nin ye Ala ka mɔgɔ nin suu ta k'a la fali kan, ka kɔsegi ka na n'a ye dugu kɔnɔ janko k'a suu don, ani k'a sanga kɛ. 30A y'a suu don a yɛrɛ ka kaburu kɔnɔ. O kɔ, u kasira ka to k'a fɔ ko: «Ee, n baden!»\n31U y'a suu don ka ban tuma min na, a y'a fɔ a deenw ye ko: «Ni ne sara loon min na, aw ka ne suu don Ala ka mɔgɔ nin ka kaburu kɔnɔ, ka n kolow jɛn k'o la n'a ta ye. 32Bari a ye Masaba ka kuma minw fɔ Betɛli sɔnnikɛyɔrɔ kama, ani Samari mara sɔnnikɛyɔrɔw batolikɛsow bɛɛ kama, o bena kɛ, siga t'a la.»\n33O kɛnin kɔ, halibi Zerobowamu m'a ka kojugu dabila. A tagara ɲa ka murutigi dɔw woloma ka bɔ jama cɛma k'o sigi sɔnnikɛyɔrɔw kunna. Mɔgɔ o mɔgɔ tun y'a yɛrɛ yira k'o baara ka d'a ye, a ye olu bɛɛ kɛ murutigiw ye sɔnnikɛyɔrɔw kunna. 34Zerobowamu ka soo ka kojugu ye nin ye. O le kama, a ka soo nin halakira pewu ka bɔ dugukolo kan.